text:
Ibitavugwa ku rupfu rw’abapadiri bahaga isakaramentu Perezida Habyarimana
Mu buzima bw’ishyamba, ntawinjira mu ndiri y’intare ngo ayicire ibyayo agende ari muzima, kereka iyo nayo ayambuye ubuzima.
Ibi ni bimwe mu byabaye ahitwa mu Gasiza ahazwi nka Rambura, ahahoze Komini Karago. Ubu ni mu Mudugudu wa Gasiza, Akagari ka Nyundo Umurenge wa Rambura, Akarere ka Nyabihu.
Nyuma y’imyaka 24 ishize, ishavu riracyari ryose mu mitima y’abahatuye. Ibitekerezo ntibisubiza icyo kumenyana n’abakomeye bimaze mu gihe icyubahiro abantu baha umuntu uziranye n’igikomerezwa kirangira nacyo kitagihari.
Gasiza ya Karago, agace kazwi cyane mu Rwanda kubera inkomoko y’umukuru w’igihugu Perezida Juvénal Habyarimana.
Ku musozi wa Nama niho yakuriye, nyuma y’uko umubyeyi we Jean Baptiste Ntibazirikana ahatujwe n’abapadiri ahagana mu 1913 ubwo yagiye kuhatura agiye kuhakorera.
Urugo rwe rwari ruherereye munsi y’agasozi ka Nama, ku ruhande ruteyeho umurima w’Icyayi uri ku nkengero z’umugezi wa Giciye.
Aho niho Ntibazirikana yatujwe n’abapadiri kugira abone uko abakorera neza. Igiti cy’iganzamarumbo kimaze imyaka myinshi ni cyo cyakira uhagendereye, kikaba ari nacyo kerekana aho itongo rye riherereye.
Iryo itongo riri mu butaka bw’abapadiri. Abapadiri batuye Rambura bavuga ko icyangombwa cy’ubutaka (Title de propriete) bafite, kigaragaza ko ubutaka bwabo bugenwa n’utugezi tuzengurutse imisozi.
Umwe muri bo agira ati “Byansaba kureba ku ikarita y’ubutaka bwacu niba ubutaka bwo kwa Habyarimana barabukuyemo cyangwa bukiri mu butaka bwacu, icyo tuzi ni uko batujwe n’abapadiri.”
Yabitangarije Kigali Today yari yabasuye kugira ngo imenye amakuru yaranze ubuzima bw’umuryango wa Habyarimana.
Undi bapadiri uhakorera Rambura, avuga ko iyo Kiliziya itanze ubutaka bwo gukorerwamo igikorwa ubutaka buguma ari ubwa Kiliziya.
Ati “Ubusanzwe iyo dutanze ubutaka bwo gukorerwamo ibikorwa, ubutaka buguma ari ubwacu, sinzi niba kwa Habyarimana hari ibyangombwa bindi bafite.”
Ni amateka agoye ku menya. Cyakora Kiliziya Gaturika yatanze ubutaka izi uko bihagaze. Naho abari bazi amabanga ya Kiliziya gaturika n’umuryango wa Habyarimana bo ntibakiri muri ubu buzima.
Abo ni Padiri Kageyo Spiridio wari padiri mu kuru wa Paruwasi ya Rambura, Padiri Antoine Habiyambere na Padiri Niyitegeka Zaccharie Marie Antoine bari inshuti z’umuryango wa Perezida Juvénal Habyarimana.
Aba padiri bagize uruhare mu kubakira no kubakisha inyubako y’agatangaza ku gihe cyayo Perezida Habyarimana yarafite ku aho avuka.
Jean Pierre Nsengiyumva umuturage utuye Gasiza aganira na Kigali Today, avuga ko Perezida Habyarimana yabizeraga cyane.
Ati “Si ubucuti gusa, bari nk’abavandimwe ba Habyarimana, ntibyabagaho ko aza gusura inyubako ye atabanje aba bapadiri kuko bivugwa ko ariwe wagiraga imfunguzo z’inzu ya Perezida Habyarimana.
“Habyarimana yarabizeraga bikomeye kuko Niyitegeka niwe wagize uruhare mu kubaka urugo rwa Habyarimana ruri Gasiza, naho Kageyo akaba ariwe ushinzwe ibyo bikorwa byo kubaka.”
Ni inyubako iboneka ko yari ikomeye kandi nziza nubwo ubu yangiritse kubera ko ntabayituye. Yubatswe mu 1982 mu gihe hubakwaga amashuri y’ikitegererezo Rambura Garçons.
Yari inyubako y’imboneka rimwe mu Rwanda rw’icyo gihe uretse mu mujyi wa Kigali kuko igerekeranye inshuro eshatu.
Abaturanyi b’umuryango wa Habyarimana bavuga ko abapadiri bari kuri Paruwasi Rambura kubera ikizere yabagiriraga, Padiri Kageyo niwe wamuhaga isakaramentu ryo kwicuza ibyaha “penetensiya”.
Liberata Nyirabarihafi w’imyaka 59 umuturanyi wa hafi ya Habyarimana, akaba amuzi kuva na kera, avuga ko urukundo Habyarimana yakundaga abo bapadiri ari rwo abaturage nabo babakundaga kuko bari abantu beza kandi bafasha abaturage.
Ati “Ntamuturage wavuga nabi padiri Kageyo n’abagenzi be, kuko bari abantu beza bafasha abaturage. Twari twarumvise ko Perezida Habyarimana yari yarasabye ko batimurwa kuri Paruwasi.”
Padiri Kageyo na bagenzi be bari bamaze imyaka igera muri 20 kuri paruwasi ya Rambura mu gihe bisanzwe abandi bapadiri bimurwa.
Interahamwe zishe Padiri Kageyo na bagenzi zikimenya urupfu rwa Habyarimana
Urukundo padiri Kageyo nabagenzi be bakundwaga na Habyarimana n’abaturage, rurakibazwaho nyuma y’imyaka 24.
Kumenyana n’uwari umukuru w’igihugu kandi bakunzwe n’abaturage ntacyo byabamariye igihe Interahamwe zari zitangiye kwica abatutsi.
Hari tariki 7 Mata 1994, ubwo inkuru y’urupfu rw’umukuru w’igihugu Perezida Habyarimana Juvenal yamenyekanaga.
Henshi mu gihugu bari batarasobanukirwa ibyabaye, kuko radiyo yatangiye kubitangaza saa kumi n’imwe za mugitondo ifunguye.
Muri santere ya Gasiza iri ku birometero 130 uvuye mu mujyi wa Kigali, ubwo inkuru y’urupfu rw’umukuru w’igihugu Perezida Habyarimana Juvenal yamenyekanaga mu rukerera, Interahamwe zatangiye gusaba abantu ko ntawe ugomba kuva mu rugo.
Nyirabarihafi Liberata uturanye mu Gasiza ku muhanda hafi y’urugo rwa Habyarimana nibwo yumvishe Interahamwe ziyobowe na Sebatashya Bernard, wari wungirije Burugumesitiri hamwe nabo bari kumwe bahamagarana ngo bajye gutema ibihugu “kwica Abatutsi.”
Ni urutonde rurerure rugizwe n’insoresore za MRND ishyaka Perezida Habyarimana yari abeye umuyobozi.
Uru rutonde rugaragaramo Emmanuel Twagirumukiza umuvandimwe wa Agatha Kanziga umugore wa Habyarimana.
Nyirabarihafi avuga ko baciye ku rugo rwe saa mbiri z’igitondo mu muhanda wa Kaburimbo uva Gasiza ugana kuri Paruwasi ya Rambura, bagenda baririmba ngo “Ntawe ukanda burende.”
Nyirabarihafi avuga ko abaturage bari bafite ubwoba, bavuye mu ngo zabo kureba izo Nterahamwe zigenda zivuga ko zigiye gutema ibihuru.
Nyamara uko bagenda bahamagarana urugendo barushoreje kuri Paruwasi, ahatuye Padiri Kageyo na bagenzi be.
Jean Baptiste Habyarimana, ni umuzamu w’ijoro ku iposita ikorera kuri paruwasi ya Rambura, avuga ko nta masengesho yari yabaye, bitewe n’uko Interahamwe zari zavuze ko nta muntu ugomba kuva mu rugo.
Avuga ko yari amasaha yo gutaha, ariko kubera urusaku rw’Interahamwe, Jean Baptiste Habyarimana yabanje kureba ikigiye guba.
Ati “Bageze kuri Paruwasi ari benshi, bafite imbunda, imipanga n’amahiri, bazenguruka urugo abapadiri barimo. Imbwa zirimo zimoka cyane, Padiri Niyitegeka watinye ko zagira uwo zirya, asohoka kuzikingirana, gusa yahise ahura n’Interahamwe zinjiye mu gipangu zihita zimwica.”
Jean Baptiste Habyarimana avuga ko igihiriri cy’Interahamwe cyahise kinjira kwica abandi bapadiri bari basigaye mu cyumba cy’amasengesho babatera gerenade. Ubuzima bw’inshuti za Perezida Habyarimana n’abatuye Rambura burangirira aho.
Interahamwe zari zisanzwe zibyinira Habyarimana nk’abarwanyi be, ntizubashye inshuti ze yubahaga ndetse yakunda. Ahubwo zahise zikurikizaho ibikorwa byo gusahura ibyo bari batunze birimo imodoka, ipikipiki n’ibindi bikoresho byo munzu.
Habyarimana avuga ko Interahamwe zimaze kwica abapadiri zagiye no kwica abakobwa batatu bari bishywa ba padiri Kageyo bari bahacumbi.
Nta nakimwe zifuzaga gusiga, kuko Padiri Kayego wari wambaye isaha nziza ku kuboko kuyikuramo byabananiye bahitamo kumuca akaboko bakayitwara.
Ibikorwa byo gusahura birangiye, abapadiri bari bakunzwe muri Rambura, imirambo yabo basigaye aho mu makanzu y’umweru baryamye aho biciwe.
Kamari wari konseye niwe waje gukusanya abaturage gushaka uburyo bashyingura abapadiri ntibakomeze kwandagara ndetse ngo babe baribwa n’imbwa.
Ati “Konseye Kamari yagiye kuzana imodoka ya Daihatsu kuri Komini dushyiramo imirambo tuyijyana Kabaya barayishyingura. Naho ba bakobwa bari bishywa ba Padiri Kageyo biciwe mu nsi y’ibitanda bihisha twagarutse kubareba dusanga batanyagujwe n’imbwa naho undi umwe twamubonye bitinze.”
Abaturage batuye Gasiza bavuga ko Padiri Kageyo na bagenzi be aribo batangiriweho kwicwa n’Interahamwe, bakavuga ko gupfa kwabo habayemo akagambane n’ubu badashobora gusobanukirwa.
Umwe mu bapadiri batuye Rambura avugana na Kigali Today yagize ati “Ikitubabaza nka Kiliziya ni uburyo Padiri Kageyo na bagenzi be bishwe, kandi bari abantu bakunzwe ndetse n’umukuru w’igihugu yarabubahaga.
Ibyo kwibazwa ku rupfu rwa padiri Kageyo na bagenzi be
Umusozi wa Nama wubatseho Paruwasi ya Rambura, wubatseho amashuri yisumbuye y’abakobwa.
Munsi yayo hari ishyamba ryari rituwemo n’abasirikare babarirwa mu ijana barindaga urugo rwa Perezida Habyarimana “Garde Presidentiel”, rwari kuri metero Magana uvuye kuri Paruwasi, nyamara ntacyo bakoze mu gukiza inshuti y’umukoresha wabo.
Habyarimana yungamo ati “Aba GP bumvishe amasasu baza kureba ikibaye ariko ntacyo babikozeho, nyamara uriya musozi wabaga urinzwe bikomeye uriho n’ibifaru, ntamuntu wari wemerewe kuhanyura kuko wari wariswe Ryabega.”
Mu rugo rw’abapadiri hari hamaze iminsi haje umuzungu w’Umufaransa, ubwo abapadiri bari mu cyumba cy’amasengesho baterwa gerenade, we yari yabitaruye, cyakora yakomerekejwe n’ibimene bya gerenade.
Nyirabarihafi wabonye Interahamwe zivuye gusahura kwa padiri, avuga ko yabonye uwitwa Migeri atwaye uwo muzungu kuri moto bamujyanye ku ivuriro rya Kabaya bavuga ko bamukomerekeje batabishaka.
Habyarimana wari usanzwe umenyereye ibibera kuri Paruwasi kubera igihe kinini yabaga ahari, avuga ko kwa padiri hari maneko witwa Albert wari umaze iminsi aharara yahavuye abo bapadiri bamaze kwicwa.
Ati “Albert yari maneko nari muzi akiga muri Rambura Garҫons. Arangije kwiga niwe wakoraga ubumaneko muri Karago, ubwo Interahamwe zari zimaze kwica abapadiri niwe watubwiye ko babarangije afata moto arigendera.”
Nyuma y’urupfu rw’aba bapadiri, hibazwa ku rupfu rwabo, urupfu rwihutishijwe. Nyamara mu gihe cy’igerageza rya Jenoside 1992, Interahamwe zari zagerageje gutera padiri Kageyo na bagenzi be Perezida Habyarimana akabibuza.
Uzamukunda Esperence umwe mu baturage batuye Rambura wacitse ku icumu rya Jenoside ati “Mugihe cyo kwica abatutsi nabwo Interahamwe ziyobowe na Sebatashya zari zashatse kujya kwica padiri Kageyo nabo bari kumwe Perezida Habyarimana arabihagarika.”
Kuki noneho mu 1994 Interahamwe zashoboye kujya kubica, abarinda Perezida “GP” ntibagire icyo bakora?
Benshi mu baturage bavuga ko bishwe kuko uwabavugiraga yari yapfuye, abandi bakavuga ko bishwe kuko bari bazi byinshi ku butugetsi bwa Perezida Habyarimana wabicuzagaho ibyaha.
Abavuga ibi, bashingira uburyo kwicwa kw’aba bapadiri byihutishijwe mu masaha makey nyuma y’urupfu rwa Perezida Habyarimana.
Amakimbirane ya padiri Kageyo n’umuryango wa Umugore wa Habyarimana
Kigali Today iganira n’abatuye Gasiza, bavuga ko bamwe mubagize uruhare rwo kwica padiri Kageyo harimo umuvandimwe w’Agatha Kanziga na Protais Zigiranyirazo.
Mu buhamya bwatanzwe na Dr. Seraphin Bararengana umuvandimwe wa Perezida Habyarimana, wari umwarimu muri Kaminuza y’u Rwanda avuga ko umuvandimwe we yari inshuti ikomeye ya Padiri Kageyo; “Yagombaga gusha kuri Paruwasi gusuhuza padiri.”
Bararengana yari umwe mu bazi neza umubano w’umuryango wa Perezida Habyarimana na Padiri Kageyo, kuko yari yarashatse murumuna w’Agatha Kanziga. Byiyongeraho ko Padiri Kageyo na Niyitegeka bubakira Habyarimana inzu Gasiza nawe baramwubakiye.
Mu buhamya bwatanzwe na Agnes Kampundu umuvandimwe wa Agatha Kanziga, ubwo yari mu rukiko mpanabyaha ICTR rwakoreraga Arusha muri Tanzania, avuga ko Padiri Kageyo yari inshuti ya Magera Gervais Se wa Kanziga;
Yagize ati “Kageyo yari inshuti ya data kuko iyo yazaga mu Budage yaradusuraga.”
Yabivugiye mu buhamya yatangaga mu rubanza rwa Portais Zigiranyirazo, rwaberaga i Arusha. Ubwo. Ubwo buhamya bugaragaza ko Padiri Kageyo yari inshuti y’umuryango wa Habyarimana n’umugore we.
Ariko busiga igihu mu bitekerezo by’abibaza impamvu iyi miryango yari ikomeye itashoboye kurinda iyi nshuti y’ibihe.
Michel Bagaragaza wari Umuyobozi w ’inganda uvuka i Rambura, wanaburaniye Arusha mu buhamya mu rukiko rwa ICTR rukorera arusha, agaragaza ukundi kuri kutigeze kuvugwa.
Yagize ati “Perezida w’Interahamwe Rambura ku munsi bicaga padiri Kageyo yanyibwiriye ko mbere yo kujya kwica abapadiri babanje guhura n’aba GP bari abarinzi ba Habyarimana bahabwa itegeko ryo kubica kandi ngo itegeko ryavuye Kigali.”
Bagaragaza avuga ko ubwo indege ya Habyarimana yari imaze guhanurwa, Zigiranyirazo yategetse Interahamwe kwica Padiri Kageyo na bagenzi be akoresheje radiyo ya gisirikare ya Maj. Mpiranya wari ukuriye abarinda Habyarimana avugana n’aba GP bari kwa Habyarimana.
Ati “Nguko uko amabwiriza yatanzwe kugera Rambura, dore uko byagenze kuva ku muyobozi kugera kuwundi kugeza i Rambura. Aba GP bagategeka Interahamwe kujya kwica… Gisenyi ni ko byari bimeze kandi na Kigali byari uko.”
Abaturage bari batuye Rambura bavuga ko kuva abapadiri bicwa nta muturage wongeye gusubira ku kiliziya.
Padiri Kageyo na bagenzi be bibukwa buri mwaka kuri Paruwasi ya Rambura. Igikorwa cyo kwibuka Padiri Kageyo na bagenzi be biteganyijwe tariki 24 Mata 2018.
Ibitekerezo ( 8 )
Kuki comment yanjye mutayitambukije???
niko Munyemana we ibya papa bikurebaho iki. nibakugira umutagatifu uzabyange rwose nuburenganzira bwawe.
ibintu byinshi biri muli iyi nkuru nasomyemo zibaje no kwibaza niba koko kiriziya gatorika itabona,uruhare rwayo mubyagiye biba!abandusha,kubyumva bambwira,inzu ya Habyarimana yubatse mukibanza cya kiriziya!!!ndetse abo ba padri nibo bayimwubakiye! !!!ndetse icyangombwa title yaho ngo igaragaza ko ali aha kiliziya! !!nibyo banditse aha! wibaza ibyo kuva kubwa,kayibanda kiriziya gatorika atariyo yayoboraga,abategetsi kugeza no kubashyira hafi mumasambu yabo! !perezida mwisambu ya paruwasi inzu ifunguzo kwa padri! !iyo bavuze uruhare rwayo induru ziravuga!!!icyo numvise muli iyi nyandiko, icyo ba padri bazize niba ali amabanga bali bazi cyangwa niba bali abatutsi! ntaho bivugwa ,
Ngo abapadiri bahaga isakaramentu Perezida Habyarimana?Bible ivuga ko abantu bose bakora ibyaha nkuko tubisoma muli Umubwiriza 7:20.Bisobanura ko n’abapadiri bakora ibyaha.Ni gute rero umunyabyaha nkawe yakubabarira ibyaha?Ni nka bya bindi bavuga ngo Paapa ni "Nyirubutungane".Yesu ubwe,yivugiye ko "nta ntungane ibaho uretse SE gusa".Na biriya Paapa agenda agira abantu abatagatifu,ni ugusuzugura imana kuko niyo yonyine yagira umuntu umutagatifu.Kuko niyo ntungane yonyine.Ntabwo imana yigeze iha Paapa uburenganzira bwo kugira abantu abatagatifu.Mu gifaransa n’icyongereza,babyita Usurpation (kubohoza uburenganzira).
Abo ni bo bayoboke b’amadini y’uyu munsi, bazi ko kwitwa umukristo bihagije, ariko ibikorwa bikaba ibya gishetani (kwica, gutukana, gusambana, kwiba, kunywa urumogi, ubuhehesi, kubeshya, etc.
Abapadiri bishwe muli 1994,ni benshi cyane.Ikibabaje nuko bishwe n’abayoboke babo b’abagatolika.Tekereza ko Interahamwe hafi 100% zari abakristu.Ndetse n’abayobozi b’igihugu hafi ya bose,bali abakristu.Nyamara hafi ya bose bakoze genocide.Ibi bituma abantu benshi batakijya gusenga.Babibonamo uburyarya.Abakristu nyabo,Yesu yabasabye gukundana,ndetse bagakunda n’abanzi babo.Ikibabaje nuko no mu ntambara zibera mu isi,abazirwana baba ari "abakristu".Akenshi iyo bagiye ku rugamba,padiri cyangwa musenyeri babanza kubaha umugisha.Ndibuka ko muli 1994,abasirikare bajyaga ku rugamba bambaye amashapule.Umuntu yakwibaza niba Yesu,Pawulo,Yohana,Petero nabo bali gufata imbunda bakajya kurwana.Igisubizo ni oya.Umukristu nta kindi bivuga,bivuga umuntu wigana Yesu n’intumwa ze.
Yewega Gatabazi, ngo wibaza niba peter yari gufata imbunda....., hhhh harya ugutwi bavuga kwavuyeho Yesu akagusubizaho kwavanyweho n’iki? si inkota??? Rekeraho abera baraturoze byararangiye. baradushuka ahubwo vuga uti imfura ni....... nawe urabizi uretse ubukoroni bwaduhumye amaso.
Urakoze cyane Eliab.Ibuka ko Petero afashe inkote, byatumye Yesu amuha principle abakristu bagomba kugenderaho.Yaramubwiye ati:"Abatwara inkota bose bazazicishwa" ku munsi w’imperuka nkuko Matayo 26:52 havuga.Inkota z’uyu munsi nawe urazizi.Reba ukuntu barimo kwicana ku isi yose.Reba ukuntu Putin arata nuclear missiles zishobora gutwika isi yose mu kanya gato.Kuba Yesu atubuza kurwana,ni inyungu yacu twese.Ntabwo se wifuza kuba mu isi ituwe n’abantu bakundana gusa?Abanga iyo principle bagahitamo kurwana,ntabwo bazaba mu isi izaba paradizo.


c: text/html

text:
RWAMREC ntiyigisha abagabo kuba inganzwa
David Museruka umuyobozi w’ishyirahamwe riharanira uburinganire, RWAMREC, avuga ko batigisha abagabo kuba inganzwa, ahubwo babigisha kureka ibibi bitaga byiza bagakora ibyiza byateza imbere umuryango.
Mu bushakashatsi bwakozwe na RWAMREK ifatanyije n’abafatanyabikorwa bayo bitwa PROMUNDO mu turere twa Rwamgana, Musanze, Karongi na Nyaruguru, RWAMREC ikoreramo, bugaragaza ko ihohoterwa rishingiye ku gitsina ryagabanutse ku kigero cya 50%.
Kuboneza urubyaro birazamuka bigera kuri 70%, abagore 56% bakaba bafata ibyemezo mu ngo zabo, gufatanya imirimo yo mu rugo ku bashakanye biriyongera biva ku isaha imwe bigera kuri 2 n’igice.
Museruka David, avuga ko ibyo byose byagezweho kubera ubukangurambaga RWAMREC yakoze muri utwo turere, bakaba banizera ko batazasubira inyuma.
Agira ati “ Ntitwigisha abagabo kuba inganzwa, ahubwo tubakangurira gucika ku byo bitaga byiza ari bibi, bakemera gukora ibyiza bigamije gufasha umuryango gutera imbere.”
Arongera ati “Guheka umugore wawe ukamugeza kwa muganga, kumufasha koza abana, gusasa bitwaye iki? Byose ni imyumvire tugomba gufatanya kurandura.”
Iyo myumvire y’uko hari imirimo y’abagore gusa idakorwa n’abagabo, igaragara cyane mu bakuze, RWAMREC ikaba ikomeje kubakangurira kuyicikaho ndetse no gukangurira abato ubufatanye.
Mu rwego rwo gufasha mu kurandura amakimbirane mu miryango, RWAMREC, igiye gushingira ibikorwa byayo ku mudugudu kandi mu turere twose tugize igihugu.
Muri Gicurasi uyu mwaka, mu Karere ka Rwamagana habaruwe imiryango 616 ibana mu makimbirane, ariko kugeza mu kwezi kwa Kanama, imiryango igera kuri 326 yari yamaze kwiyunga.

robotstxt: allowed

filter: keep


text:
Benshi mu Banyarwanda ntibaramenya akamaro ko kuzigama- Dr Monique Nsanzabaganwa
Guverineri wungirije wa Banki nkuru y’Igihugu (BNR), Dr Monique Nsanzabaganwa yemeza ko mu Rwanda umuco wo kuzigama ukiri hasi kuko ubu 13.8% gusa ari bwo bwizigame bw’igihugu.
Yabitangaje kuri uyu wa 23 Gicurasi 2018, ubwo hasozwaga inama mpuzamahanga y’iminsi ibiri yaberaga i Kigali, ikaba yari igamije kuganira ku kamaro k’amatsinda yo kuzigama n’imbogamizi zikibangamiye imikorere yayo.
Nsanzabaganwa avuga ko kuzigama mu Rwanda bidahagaze neza ugereranije n’ibindi bihugu byo hirya no hino ku isi.
Agira ati “Uyu munsi kuzigama mu gihugu cyacu tubona bihagaze ahantu hatari heza cyane kuko dufite 13.8% by’umutungo w’igihugu,bigaragarira mu kuzigama kw’igihugu.
Mu bindi bihugu hari aho usanga bafite 100% ndetse hakaba n’aho babirenza nko muri Singapore n’ahandi”.
Arongera ati “Benshi mu Banyarwanda bizigamira baba mu matsinda yo kuzigama (Ibimina) kuko tubara abantu miliyoni 3.3 bibumbiye mu matsinda ibihumbi 36. Abo ni babandi bagira ubwizigame buciriritse, aho bashyira hamwe igiceri hakurikijwe ubushobozi bwabo”.
Yongeraho ko ikigomba gukorwa ari ubukangurambaga bityo umubare w’abazigama ukazamuka, ingano y’ibyo bizigamira nayo ikiyongera, bityo bigateza imbere n’igihugu muri rusange.
Karambizi Mathias wo muri Kamonyi avuga ko kubitsa muri Banki yumva ari iby’abakire agahitamo kwizigamira mu bundi buryo.
Ati “Iyo nabonye udufaranga nigurira agasambu cyangwa agatungo kuko mbona ari byo binyungura vuba, ibya Banki numva ari iby’abafite menshi. Icyakora mba mu kimina aho buri cyumweru dutanga 200 tukayaha umwe muri twe akaba yakwigurira imbuto bitamugoye”.
Sharon D’Onofrio,Umuyobozi w’umuryango wita ku kuzigama mpuzamahanga‘Seep’ wanateguye iyo nama, ahamya ko amatsinda yo kwizigamira ari ingenzi kuko agoboka abaturage.
Ati “Amatsinda yo kwizigamira agirira akamaro abaturage kuko udufaranga duke duke bahana buri cyumweru cyangwa buri kwezi tubageza kuri byinshi. Abana babasha kwiga, kwivuza ntibigorane n’ibindi, ni ngombwa rero ko urwego biriho ubu ruzamuka”.
Yongeraho ko amatsinda yo kuzigama akora neza,ari ikiraro cyo kugera ku bigo bikomeye by’imari bishobora gufasha abaturage kubona amafaranga menshi yo gushora mu mishinga y’iterambere,cyane ko ubuvugizi bukorwa bugakunda.
Ibitekerezo ( 1 )
KUZIGAMA ni ngombwa mu buzima.Mwibuke ko iyo wizigamiye muli Banks,hanyuma ugasaba inguzanyo,ziyiguha zitakuruhije.Ikindi kandi kuzigama bituma ugera kuli byinshi.Gusa tujye twibuka inama Yesu yatugiriye yo "kwizigamira mu ijuru aho inyenzi zitagera".Yashakaga kutwereka ko aho kwibera mu byisi gusa,tugomba no gushaka imana cyane mu gihe tukiriho,kugirango izaduhembe ubuzima bw’iteka muli Paradizo,kandi izatuzure ku Munsi w’Imperuka (Yohana 6:40).Niyo mpamvu Yesu yadusabye "gushaka mbere na mbere ubwami bw’imana" (Matayo 6:33).Dukore kugirango tubeho,ariko twibuke ko abantu bibera mu byisi gusa,iyo bapfuye biba birangiye (Abagalatiya 6:8).Nubwo abanyamadini bavugira ku irimbi no mu nsengero ko iyo dupfuye tuba twitabye imana.Ntabwo aribyo na gato.Abantu bibera mu byisi gusa,imana ibafata nk’abanzi bayo (Yakobo 4:4).Niyo mpamvu imana itazabazura.


text:
Umukuru w’igihugu cyacu atanga ikiganiro muri Nigeria baramubajije bati: ‘Nyakubahwa, ese n’izihe nama mwagira abanya Nigeria mubibazo bafite? Agiye kubasubiza ati; ‘Hum, maze nanjye nifuza ko abanya Nigeriya bangira inama…’
Doore bijyagutangira, baraje badusanga aha iwacu, tubanye neza nk’umuryango umwe, umuryango Nyarwanda. Dusabirana, tugahana abageni, tukagabirana, ndetse tunywana, tugasangira akabisi n’agahiye.
Twari benekanyarwanda, dusangiye umuco n’ururimi, amoko n’amateka ari amwe. Turamya Gihanga Rurema, Imana yahanze URwanda, tukayogboka Umwami umwe; mbese twari bamwe.
Nuko baraza, tutabatumiye, b’iha kutwiga ngobatumenye. Ariko batwiga nabi, ntibatumenya; nako ibi simbihamya, birashoboka kuba byari ukuyobya umurari, bigizankana.
Nuko bamaze kuvuga ngo batumenye, batangira kutwigisha abo turibo. Batuvuga uko tutari; bati burya ntaho muhuriye. Muri amoko atandukanye, bamwe bava aha, abandi bakava aha. Dore uko musumbana, ntimukwiye no kubana mureshya, dore abagomba gusumba abandi ni aba n’aba, dore abakandamijwe ni aba n’aba. Bati n’iyo Mana muramya n’ikigirwamana, dore Imana nyayo ni Mungu.
Erega maye twarayobotse! Twiga iyobokamana ryabo, ibyacu tubishyira kuruhande, ndetse turabivuma, tubyita inzaratsi n’ibigirwamana. Nuko dutangira kurebana ayingwe, dushaka gusumbana kubutoni bwabo. Ababarwanyije bakabica cyangwa bakabacira ishyanga. Umwami Yuhi wa Gatanu Musinga yari mubabarwanyije bambere, bamwe mubanyarwanda bamucikaho, abandi baramugambanira babitumwe n’ababiligi, amaze gucika intege bamucira I Moba muri Kongo aba ari naho atangira mu mwaka wa 1944.
Umuhungu we Mutara wa Gatatu Rudahigwa aba ariwe bimika, babanza kumubatiza, bamwita amazi y’abazungu ishyano ryose: Pierre, Leon, Charles, nawe yegurira igihugu cy’URwanda umwami Yesu. Ngo umunsi abatizwa, umwami w’uBurundi Mwambutsa wa Kane Bangiricenga nawe yari yatumiwe. Akagira urwenya rudasanzwe rero, nk’izindi mfura zose. Nuko mugihe bari gusubirishamo Umwami Rudahigwa iyo misango y’umubatizo, Umwami Mwambutsa, wari umuhagaze inyuma amurya akara, undi atega ugutwi. niko kumubwira ati: ‘abami tubaye benshi ndakenda umwishwa wanje! Hari wewe w’Igwanda, hakaba jewe w’Uburundi, hakaba Baudoin w’Ububiligi, none uwo Yesu we azotwara he?’
Nuko; tujya muri ibyo, ibyacu turabyibagirwa. Si ukwangana turebana ayingwe, igihe kigeze babandi ababiligi batubwiye ko ntahoduhuriye tuba tubaciriye inshyanga, abasigaye tubadukamo turatsemba. Naho babazungu basize bakongeje umuriro, ntihagira n’umwe ugira icyo kora, amahanga yirebera hirya, abari baje ngo kurinda amahoro n’umutekano bafunga utwabo bariyandurukira, basiga igihugu gishya.
Ntitubihagaritse uko dushoboye, baba baragarutse. Uko dusuganya utwacitse kwicumu, niko batujya mumatwi batwigisha, ibyabananiye gukora igihe byari bikenewe. Natwe tubima amatwi, tugerageza kwongera kurema igihugu cyacu cyari cyasenyutse. Tuzana Gacaca yunga abanyarwanda, bo batubwira ngo dukoreshe inkiko zabo zari kudufata imyaka ijana tuburana nta n’umwe uriyunga n’undi.
Duhumuriza abarokotse, twita ku mfubyi, twubakira abatishoboye, ducyura impunzi. Abakoze amahano tubakangurira kwihana bagasaba imbabazi, tubakubita icyuhagiro, maze basubira imusozi gufatanya n’abandi kwongera kwubaka uRwanda.
Ibyo birangiye, tuyoboka inzira y’iterambere rirambye. Hagati aho, mu byo dukora byose, babandi na none bakaba barimo kutwigisha ibyo tutabasabye. Bati nyabuneka ibyo mukora sibyo. Murimo murayoba, ahubwo mukore uko tubabwiye.
Natwe mukubasubiza tuti, mbega ko mutugiriye imbabazi ubu, benewacu bajya gushira mwari he? Bakabura icyo basubiza, ariko ntibigere baduha agahenge na mba. Bakadutega iminsi, bati ibyo mukora byo guca ivangura moko si demokarasi. Bati ibihugu muturanye nibyo bizagira amahoro mubihe biri imbere, kuko bo ari abanyeshuli beza ba demokarasi. Tugiye kubasubiza tuti twe twifitiye Agaciro…
Hari byinshi nsimbutse kugira ngo ngere ku cyo nashakaga kubaganirizaho, dore ko tukiri kumwe…
Nuko, ejo bundi aha, ya demokarasi baturatiraga iba iteje imvururu aho bayishimaga hose mukarere. Iwabo iburaya no muri America biba birazambye kuburyo buteye isoni n’agahinda. Hagati aho, abanya Afrika bene wacu, bakajya baza kudusura, iby’iwacu bakabishima. Bukeye Umuku w’Igihugu cyacu bamusaba kuyobora ivugururwa ry’Umuryango wunze ubumwe w’Afrika, ugakora neza ugera kunshingano zawo zokwihutisha iterambere ry’abanyAfrika. Maze banamusaba kuyobora uwomuryango muri uyu mwaka dutangiye.
Ibyo byose ntibishimishe babandi bamwitaga umunya gitugu, ariko ntibari bagifite ireme no kwishongora, bitewe nuko gahunda zabo zari zimaze kugaragara ko zipfuye, haba mukarere dutuyemo, cyangwa iwabo aho bigize abanyabwenge batekereza ibigomba gukurikizwa kw’isi hose.
Niko kwadukana ‘moderi nyarwanda’.
Aha mbanze nshimangire ko nta munyarwanda wigeze yihandagaza abwire amahanga ngo dusigaye dufite ‘Moderi y’imiyoborere’. Ntanuwabitinyuka, kuko mu muco wacu kirazira kwirata kubandi.
Uti ibya ‘Moderi Nyarwanda’ byahereye he rero. Byahereye igihe dukora amatora y’Umukuru w’Igihugu cyacu, mugihe mu karere no kw’isi harangwaga n’imvururu zitewe na demokarasi, bamwe bashaka kuguma kubutegetsi abaturage batabashaka. Muri Amerika ho baza gutora umukuru w’igihugu usa nkaho ari umukinnyi w’ikinamico, uvuga ibintu bitera urujijo, nko kuba ashaka kwubaka urukuta hagati y’igihugu cye n’igihugu cya Mexique kugirango akumire abimukira bava muri Amerika y’amajyepfo, ariko akavuga ko ari Mexique izabyishyura… akaba ari nabyo abaturage bamutoreye. Ba bandi batubwiraga ko iwabo ibintu nk’ibyo bitashoboka kubera intambwe bamaze gutera baza gukorwa n’isoni muruhando mpuzamahanga.
Ahandi naho iBurayi, demokarasi igatuma abaturage bumvira abashyushyarugamba b’abahezanguni, bafite politike yokwangisha abaturage andi moko yose atari ay’Abazungu. Noneho bagafata ibyemezo nk’icyo kuva mu muryango w’uBurayi cyafashwe n’ubwongereza binyuze muri referandumu, ariko bibonekera bose ko atari icyemezo cyiza. Igihugu cyonyine gisa nk’icyarokotse, kikaba igihugu cy’Ubudage aho abaturage banambye kumuyobozi wabo Angela Merkel bamusaba kubayobora manda ya Kane, ariyo atangiye ubu.
Ibyo byose bigatuma ba balimu bacu, batagifite ubwishongore n’ubukana bwokutwigisha ukuntu demokarasi y’iwabo ari igitangaza, tugomba kuyikurikiza.
Nuko interuro ‘Moderi nyarwanda’ ijya gukoreshwa bwambere, amatora y’Umukuru w’Igihugu muRwanda arimo kuba, Amatsinda y’abayobozi bakuru b’ibinyamakuru mpuzamahanga ‘The New York Times’, ‘The Economist’ na ‘The Washington Post’, banditse inkuru z’iriburiro kurupapuro rwambere zose zigira ziti: ‘Urwanda rwa Kagame, ntirwakagombye kuba moderi y’afurika’. Iyo ‘moderi nyarwanda’ bakavuga ukuntu itemerera abantu ubwisanzure, ahubwo yita kuguteza imbere igihugu muby’ubukungu gusa.
Nuko bakajyenda bayisobanura, ibyiza byayo n’ibibi byayo, bakarangiza bavuga ukuntu ibindi bihugu biri munzira y’amajyambere bidakwiye kuyigiraho.
Wajya kubisoma, ugasanga niyagahunda n’ubundi yo kuvangura abany’Afrika kugirango ushobore kubakoroniza. Iyo batuvuga, batuvuga uko tutari, gahunda zacu bakazigoreka, bakatwitirira ibyo tudakora, bak’anzura bavuga ukuntu ibyacu ari urugero rubi ku bindi bihugu. Ndetse bakabwira abandi ngo nitwe tujyenda twirata ngo dusigaye dufite moderi Afrika yose igomba kujyenderwaho; byahe se?
Maze n’abanyafurika bandi bagatangira kutugiraho ipfunwe, bavuga bati, kuki bariya banyarwanda birata? Kandi turengana… Ahubwo n’abakiri bato, bakaba bagwa muri uwo mutego, bagatangira kwishongora kuri bajyenzi babo b’abany’Afrika.
Muby’ukuri, twebwe ntamideri yo kwohereza mu mahanga twifitiye. Turacyafite ibibazo byinshi tugomba gukemura ariko tun’ikura mubukene. Ahubwo, aho tujya hose ibyiza tuhabonye turabyiga tukabizana murwanda. Ahasigaye tukabaho ubuzima bwacu bwa kinyarwanda.
Ibyo dukora byose tubikesha umuco wacu, amateka twagiye tunyuramo, ingamba twafashe ngo ibyabaye bibi ntibizongere, amahame y’imiyoborere myiza, ibibazo dushaka gukemura, imiterere y’igihugu cyacu, akarere dutuyemo n’aho isi igeze. Mbese, tubaho nk’abanyarwanda bo mukinyejana cya 21.
N’ikimenyimenyi, twe nk’itsinda ry’abashakashatsi bakurikirana imihigo ihigwa hagati y’abaturage n’ubuyobozi uburyo yeswa, twasanze iyo abanyarwanda ubazaniye gahunda, ukayita ‘agasozi indatwa’, ‘akarima k’igikoni’, ‘umudugudu w’icyitegererezo’, ‘Ubudehe’ babiyoboka vuba, ariko wabyita EDPRS, VUP, PKK cyangwa izindi nyuguti cyangwa amazina adafite icyo avuze mu Kinyarwanda, ntagire n’inkomoko mu muco, usanga batabyitabira ngo babigire ibyabo. Mbese, babifata nkaho ari umwaduko nk’iyindi yose idafite uburambe.
Kutwitirira moderi bigamije iki rero?
- Kutwangisha bene wacu b’abanyafrika, babereka ko dusigaye tubishongoraho; byaratangiye…
- Kudutesha umutwe, batureshya, badushinyagurira; nkuko byahoze: ‘mwebwe ntimumeze nk’abandi birabura bajyenzi banyu, mwe mumeze nkatwe; musigaye mubatekerereza… mufite ubwenge nk’ubwacu…’
- Kuducamo ibice mu muryango wunze ubumwe bwa Afrika;
Bamaze kubona ko kurwanya gahunda zacu batakibishoboye, bagiye kuturemera indi gahunda, bayite iyacu, maze abe ariyo tumenyekana ho, kandi ntan’amahuriro.
Ikindi kandi, ntabwo umuco wacu utwemerera kwishongora kubandi bantu. Niba hari ibyo dukora babona byabubaka, nibo bakwiye kutubwira bati mwadufashije aha n’aha. Ntabwo ari twe tubabwira ngo dore dufite imideri y’imiyoborere mugomba gukurikiza, ntabwo dufite gahunda za mpatsibihugu, ntanubwo turi ba banyamideri bajyenda biyerekana imyenda, n’ikimero kugirango babafotore…
Thomas Sankara yigeze kujya mu nama y’Umuryango wunze ubumwe w’Afrika, afashe ijambo abwira abakuru b’ibihugu bari aho ati; ‘njewe n’abaje bamperekeje, ntanumwe wambaye imyenda yakorewe mu mahanga, ati nta n’urudodo rwayidoze twigeze dutumiza hanze; ati ariko sinaje hano gukora defile yokwirya ngo mundebe…’
Mbaye mbiseguyeho kubw’iKinyarwanda cyanjye kutaranononsoka neza. Uyu mwaka uzajya kurangira naracyize neza.


text:
Iri soko ryatangiye ryatangiye kubakwa n’Akarere mu 2010 maze mu 2014 muri gahunda ya Leta yo kwegurira abikorera ibikorwa binini by’iterambere, kariha rwiyemezamirimo ufite sosiyete ABBA Ltd ariko Inama Njyanama iza kugaragaza ko ryatanzwe mu buryo bunyuranije n’amategeko.
Nyuma y’igihe kitari gito ikibazo kiri mu nkiko, Akarere ka Rubavu kabashije kuritsindira mu Rukiko rw’Ikirenga ndetse gashyikirizwa ibyangombwa byaryo kuwa 7 Gashyantare 2017.
Abikorera bo mu Karere ka Rubavu bakunze kunenga aka Karere kutagira isoko rya kijyambere kandi gafite ibikorwa byinshi ndetse ari n’umwe mu mijyi itandatu yunganira Kigali, byose bikagira ingaruka ku kazi kabo n’iterambere muri rusange.
Mu kiganiro yagiranye n’abikorera mu Karere ka Rubavu mu mpera z’Icyumweru gishize, Guverineri w’Intara y’Iburengerazuba, Munyantwari Alphonse yababwiye ko imanza zarangiye Akarere gatsinze rwiyemezamirimo, igisigaye kikaba ari uburyo bw’amategeko ngo iri soko risubire mu maboko y’Akarere.
Yagize ati:"Iri soko ryagize ibibazo byo kujya mu manza, Akarere ka Rubavu kaburana na Rwiyemezamirimo wavugaga ko yarihawe ari irye. Iby’imanza byafashe inzira ndende kugira ngo umuntu yemere ko atsinzwe, byaratinze ariko icyo twakwishimira ni uko Akarere ariko katsinze urwo rubanza.”
“Ubu ikibazo ni uko ritarajya mu maboko yabo kuko hari inzego z’ubuyobozi zigomba kubyemeza kugirango rijye mu maboko y’akarere maze nako kanyure mu buryo burigeza mu maboko y’abashoramari kandi turashaka ko nk’uko abaturage babyifuza, ryakuzura rigakorerwamo.”
Umuyobozi w’abikorera mu Karere ka Rubavu, Kayumba Nyota Jeannette, avuga ko kuba nta soko bagira kandi hari abacuruzi benshi biteza akajagari.
Yavuze ko bagiye gukomeza kwegeranya ubushobozi kandi bizeye ko bazabigeraho kuko byamaze kwemezwa ko sosiyete y’abikorera yitwa Kivu Investment ariyo izaryubaka, bakaba bageze kure bakusanya amafaranga.
Yakomeje agira ati "Iryo soko rizakemura ibibazo byinshi, abikorera ba Gisenyi barishoboye kandi bafite ubushobozi igihe tuzaba twarihawe tuzaribyaza umusaruro. Ikibazo cy’akajagari mu bacuruzi kizakemuka kuko bazaba babonye aho bakorera hisanzuye."
Igishushanyo mbonera cy’agateganyo kigaragaza ko iri soko rizatwara akayabo gasaga miliyari 7 z’amafaranga y’u Rwanda, rikazaba ryagutse ndetse rifite aho guparika imodoka zirenga 100 mu nyubako yo hasi.
Ibibazo byo kubaka iri soko rya Gisenyi biri mu byatumye uwari umuyobozi w’aka karere Bahame Hassan n’abayoboranaga beguzwa kuwa 27 Werurwe 2015 ndetse we aranafungwa ariko aza kugirwa umwere.


text:
Barasaba ubufasha bwo gushinga ikigo kihariye ku myidagaduro y’abana bato
Abagize Kaami arts bari gusaba ubufasha ngo bashinge ikigo kidasanzwe mu Rwanda kizajya gifasha abana kwiga no kwagura impano zabo.
Ibi byatangajwe ubwo batangizaga ubukangurambaga mu kubona amafaranga azatuma bagera ku ntego zabo bashinga icyo kigo.
Ubu bukangurambaga bwahuriranye n’isabukuru y’imyaka 5 bamaze babayeho, yizihijwe kuri uyu wa gatanu tariki 09 Gashyantare 2018.
Umulisa Martine ukuriye Kaami Arts avuga ko batekereje gushinga ikigo cy’imyidagaduro y’abana nyuma yo kubona ko hari abana benshi bafite ibibazo bitandukanye bakeneye aho bahurira bagakina bakidagadura bakishimira ko ari abana kandi bakagira icyizere cy’ubuzima bwiza bw’ejo hazaza.
Yagize ati “Ntabwo abana bafite ahantu hihariye ho gukinira n’abahafite ni abana bafite amikoro ku buryo hari abana benshi badafite ahantu bashobora guteza imbere impano zabo kandi bakiga mu buryo buboneye”.
Umulisa avuga ko batangije ubukangurambaga bwo gusaba nibura muri Munyarwanda gutanga igiceri cy’ijana nibura kimwe, kugira ngo haboneke amafaranga yo gufasha abana.
Yagize ati “Buri Munyarwanda aramutse afashe nibura igiceri kimwe amafaranga akenewe yaboneka ushaka kurenzaho yabikora. Ubundi iyo dushaka gukora igikorwa nk’iki twitabaza abanyamahanga ubu turitabaza Abanyarwanda kubera akamaro bibafitiye”.
Musabyemariya Immaculee ni umwe mu babyeyi witeze byinshi kuri iki kigo kigiye gushingwa nyuma y’uko abana be bavukanye ubumuga akabajyana muri Kaami Arts bakabasha kwiga ndetse bakabakuramo abahanzi.
Yagize ati “Abana bakeneye kwidagadura bakeneye kugira ubwenge no gukuza impano zabo, nyuma yo kubona abana banjye uburyo babashije gukura neza kandi bari baravukanye ubumuga ubu bahindutsemo abahanzi kandi bariga neza”.
Ubu bukangurambaga bwiswe one coin one thousand Smiles buzazenguruka u Rwanda.
Musabyemariya asaba buri munyarwanda ubikunze gutanga nibura igiceri cy’ijana kugira ngo haboneke miriyoni 200 zikenewe ngo haboneke ikigo cy’abana, kikazagira icyicaro i Kigali ariko hakazashinga n’amashami mu ntara.
Iki kigo kizaba kirimo aho abana bidagadurira, aho bigira, aho bakinira n’aho bashobora kwagurira ubuhanzi bwabo, biteganyijwe ko iki kigo cyazakira abana barenga ibihumbi 10.


text:
Mu butumwa busoza umwaka wa 2017 Umukuru w’igihugu, Perezida Paul Kagame, yageneye ingabo z’u Rwanda, bo n’imiryango yabo yabifurije Noheli nziza n’umwaka mushya muhire wa 2018.
Yabashimiye amahoro n’umudendezo bakomeje gutanga imbere mu gihugu, ubunyamwuga bwabaranze mu butumwa bw’amahoro, no kuba barabaye ba Ambasaderi beza b’u Rwanda.
Ubutumwa busoza umwaka Perezida wa Repubulika akaba n’Umugaba w’Ikirenga yageneye Ingabo z’u Rwanda
Ba ofisiye namwe basirikare bato bo mu ngabo z’u Rwanda,
Mu izina rya Guverinoma y’u Rwanda, iry’umuryango wanjye, no mu ryanjye bwite, mbifurije hamwe n’imiryango yanyu noheli nziza n’umwaka mushya muhire wa 2018.
Ubwo dusoza umwaka wa 2017, ni umwanya mwiza wo kwisuzuma ari nako tuzirikana inshingano zanyu z’ibanze aho ariho hose n’akamaro mufite ko gukorera igihugu cyacu nk’ingabo z’u Rwanda.
Muri uyu mwaka dushoje, haba mu gihugu imbere cyangwa no hanze, mwakomeje gukora mutizigamye, by’intangarugero mu kurengera u Rwanda n’Abanyarwanda.
Hano mu Rwanda, benewanyu b’Abanyarwanda n’abarutuye bakomeje kwishimira amahoro, umutekano n’umudendezo byo shingiro ry’iterambere ry’ubukungu n’imibereho myiza y’abaturage byakomeje kuranga igihugu cyacu mu ngorane nyinshi zaba izo mu karere cyangwa izo ku rwego rw’isi.
Hanze y’igihugu cyacu aho mwagiye mu bikorwa byo kubungabunga amahoro hirya no hino, mwakomeje kwitanga mutizigamye, murangwa n’ubunyamwuga bidasubirwaho, murengera ubuzima bw’abantu mugarura amahoro n’umutekano aho byari bikenewe cyane. Iyi ni na yo mpamvu abenshi muri mwe mudashobora kuba hamwe n’imiryango yanyu muri ibi bihe by’iminsi mikuru. Ubwitange bwanyu turabuzirikana.
Mwabaye ba Ambasaderi beza b’u Rwanda, mugaragaza indangagaciro zituranga kandi muzisangiza n’abandi bavandimwe mu mahanga, mu bupfura buranga Abanyarwanda. Birakwiye ko twafata umwanya wo gutekereza kuri ibi byose tumaze kugeraho atari ukugira ngo gusa duhe agaciro ibyakozwe, ahubwo tunashaka uburyo bwo gukora ibyiza birenzeho mu nyungu z’igihugu cyacu.
Birumvikana, Abanyarwanda bahora babitezeho ibikorwa byiza, kandi niko bikwiye, ibyo mukorera igihugu cyanyu rero bifite igiciro gikomeye. Bikaba biva mu bufatanye ndetse no kwitanga kwa buri wese, twese bikatugirira akamaro.
Uyu mwaka urangiye wabaye umwaka w’ibihe bigoye kuri twese. Kandi n’uyu mwaka wa 2018 na wo ntuzabura kubonekamo ibigoranye.
Nk’uko twagiye tubibona uko iminsi igenda, haba mu karere ndetse n’Isi yose muri rusange hagenda havuka ibibazo bishya by’umutekano, bimwe muri ibyo bibazo bisaba gufata ibyemezo bikwiye mu buryo bwihuse. Ibi bisaba guhora muri maso.
Ba Ofisiye namwe basirikare, nubwo buri gihe tutamenya ibidutegereje imbere, icyo twakwizeza Abanyarwanda nuko indangagaciro zadufashije guhangana n’ibibazo bikomeye, ndetse n’amasomo twagiye tuvana mu bihe twanyuzemo, kongeraho n’ubumenyi n’ibikoresho tugenda twunguka uko ibihe bisimburana; ibyo byose bizadufasha guhangana n’ibibazo twahura nabyo, kandi igihugu cyacu kizarushaho kugira umutekano kinabivanamo izindi mbaraga.
Intangiriro z’umwaka ni umwanya wo kuvugurura ibyo twasezeranije igihugu cyacu. Mu byifuzo ndetse no mu masengesho, mwongere mufate ingamba nshya, buri wese ku giti cye, ndetse no muri rusange kugira ngo dukomeze kubakira ku byiza twagezeho mu gihe gitambutse, tugendereye kugera ku rugero ruri hejuru rw’ibikorwa tugomba gukorera Abanyarwanda.
Ibi nibyo bizakomeza gushimangira icyizere n’icyubahiro igihugu kibafitiye kandi mwakomeje guharanira imyaka yose. Imana ibahe umugisha mwese kandi ihe umugisha igihugu cyacu.


text:
Uyu musore ari mu baramyi bamaze kwigaragaza mu bakunda umuziki wo kuramya no guhimbaza Imana. Yakoze indirimbo “Ugendane Nanjye”, ‘‘Narakwiboneye’’, ‘‘Uburyohe’’, ‘‘Ahari Kurira’’, “Utwumvire”, "Uvuze Yego" n’izindi.
Pappy Clever yabwiye IGIHE ko yamaze kunoza umushinga wa album nshya yise “Amakuru y’Umurwa” ikubiyeho indirimbo 12 zo mu gitabo. Uyu musore uyobora Ntora Worship Team ibarizwa muri ADEPR, yifuza kuzasubiramo indirimbo zose zo mu gitabo uko ari 547.
Yagize ati “Uyu mushinga nawutekereje nshaka gukora ku ndirimbo zo mu gitabo zose. Abandi bagenda bakora imwe cyangwa nkeya ariko njyewe ndashaka kuzikora zose uko zakabaye, nta n’imwe nzasiga. Indirimbo zirenga 500 ntabwo byoroshye kuzikora bishobora gufata nk’imyaka icumi.”
Ku ikubitiro ku wa 27 Gicurasi 2018, yasogongeje abo basengana ku ndirimbo za mbere yakoze ateganya no kuzakora igitaramo cyo kuzimurikira abandi bose nubwo atarashyiraho hanze umunsi azabikoreraho.
Ati “Hari umugani uvuga ngo ujya gutera uburezi arabwibanza, nanjye nahisemo gutangirira iwacu aho nsengera kuko ni bo tubana umunsi ku wundi kuba rero babona ibintu byanjye bakabyumva ahandi batabizi ntibyaba ari byiza. Ni iyo mpamvu nshaka no kubigeza ku bandi.”
Pappy Clever amaze kwigaragaza mu bitaramo bikomeye bitandukanye birimo “Yesu Turagukurikiye Live Concert” cyateguwe na Korali Shalom ibarizwa muri ADEPR Nyarugenge n’icya Easter Celebration gitegurwa na Patient Bizimana byombi byabaye mu 2017 n’ibindi bitandukanye.
Ibyo wamenya ku muramyi Tuyizere Pappy Clever
Pappy Clever yavukiye i Rusizi ku wa 18 Nzeri 1992; avuka kuri Nzeyimana Elie na Mushonganono Jeanne. Se yaje gupfa muri Jenoside yakorewe Abatutsi ubwo yari afite imyaka ibiri gusa. Yasigaranye na nyina, amurerana n’abandi bavandimwe babiri; mukuru we na murumuna we.
Uyu musore nubwo yakuriye mu buzima bugoye n’umuryango we yakuze akunda gusenga Imana cyane, byaje kuvamo kuririmba muri korali zitandukanye zo mu itorero rya ADEPR.
Yatangiye kuririmba yiga mu wa Gatanu w’amashuri abanza muri korali y’abakuze baramurera akuriramo atyo.
Pappy Clever amashuri abanza yayize ahantu henshi ku bigo bigera kuri birindwi bitewe n’uko umuryango we wakundaga kwimuka. Mu Cyiciro Rusange yize mu Rutobwe mu Karere ka Kamonyi, asoreza ayisumbuye muri Aparude Ruhango aho yakurikiye Ishami rya Computer & Electronics. Kaminuza yayize mu Ishuri rikuru ry’Imyuga n’Ubumenyingiro rya Kigali ( IPRC).
Yarangije amashuri yisumbuye ajya kwiga umuziki muri Kigali Music School mu 2012 ariho yanatangiriye umuziki nk’umwuga mu 2014. Yagiye yandika indirimbo nyinshi zirimo n’iza Hyssop Choir yo muri ADEPR Kiruhura aho yazamukiye, nyuma aza no gutangira kwandika ize bwite.
Amafoto: Niyonzima Moïse


text:
Abantu bose bakunda gukora imibonano mpuzabitsina, nta kindi gituma babyifuza ni ukwishima kubamo. Ubundi impamvu imwe nyamukuru ku binyabuzima byose ni ukwiyongera k`ubwoko(la reproduction de l`espece).
Ukwishima kuva muri ibyo rero usanga gutuma hashobora kuvamo ingaruka nyishi : inda zitateganyijwe, Sida, indwara zandurira mu myanya ndangagitsina, kwangiza gahunda z`ubuzima wihaye mbere. Maze kubera uburyohe buvamo bamwe bibagirwa ko uwo babikoranye nta gahunda y`ubuzima bafitanye, bakibagirwa agakingirizo, bakibagirwa amashuri n`ibindi, uko kwishima kuba muri ibyo ni uko gukurura abantu kugirango babyare !
Mu mubiri wacu harimo umusemburo ufite akamaro kenshi, harimo no gukora ku bwonko ugatuma dusubira mu bya turyoheye harimo nko : kurya, kunywa, gutembera, gukora imibonano mpuza bitsina ndeste n`ibindi byinshi.
Kwishima no gutanga ibyishimo ni uburenganzira bwa buriwe se mu gihe cy`imibonano. Niyo mpamvu abantu babuze uko bakora imibonano, abatayikora cyangwa n`abafite ibibazo mu byerekeranye no kuyikora usanga bavuga ko bumva batari abagabo, cyangwa abagore buzuye banezerewe. Baba babuze ikintu gifite akamaro kuko usanga umuntu yirebera mu bandi nk`indorerwamo, uko utuma abantu bagukunda, uburyo abandi bagukunda.
Gukora imibonamo mpuzabitsina ukishima ni umwe mu miti (antidepresseur) ituma abantu batagira uguhungabana kujyanye no kwiheba (depression). Urugo rubanye neza mu bijyanye no gutera urubariro usanga no muzindi gahunda zabo bameze neza kandi bumvikana. Kwishima bituma umuntu abona isi ari nziza. Iyo nta kwishima kurimo yaba mu bintu byose usanga habaho kwa guhungabana kujyanye no kwiheba maze ugasanga umuntu atagishaka no kubaho.
Hari ibindi byishimo birenze ibisobanuro bibaho mu gihe cy`imibonano mpuzabitsina(orgasme), ibyo byo bituma habaho gutuza mu mubiri no mu mutwe kandi bigabanya guhangayika ku buryo bugaragara kuko iyo bibaye habaho kurekurwa kw`imisemburo ituma habaho gutuza.
image
Kwishima kwa babiri bituma umuntu yumva ntawundi nkawe ku isi, iyo ukunda uhinduka wawundi utuma mugenzi wawe mukundana yishima niyo mpamvu gukora imibonano mpuzabitsina irimo urukundo biba bitagamije gusa igitsina ahubwo ni ukuzamura umubano kuri abo baba bakundanye.
Kwishima bisesuye nabyo ntabwo biba byoroshye kuko umugore n`umugabo ntibateye kimwe yaba mu miterere no muri kamere. Usanga kudahuza muri gahunda,kutumva mugenzi wawe, kutumva no kutabona ibintu kimwe, ibyo byose usanga bituma kubana k`umugore n`umugabo bigomba gushakwa kandi uko kubishaka bigahoraho niyo mpamvu imibonano mpuza bitsina ari nk`isukari igomba gukoreshwa kugirango uwo mubano ugoranye w`umugore n`umugabo umere neza.
Kwishima bituma umuntu yumva yabaho ubuzira herezo, maze akaba nkaho akoze umubumbe we bwite ahora yumva yaturamo iteka. Iyo abakundana bumva urukundo bafitanye rwaramba batangira gukora gahunda bahuza, bakubaka,… bakubaka urugo bakabyara maze bagaheka. Ibyo bivuye ku kwishima baba bafatanyije.
Ikindi, ngo burya kwishima bitanga ubutumwa mu mubiri buvuga buti « ni byiza kuri wowe », urugero : ni byiza kurya iyo ushonje, ni byiza kunywa iyo ufite inyota, ni byiza kuruhuka iyo unaniwe, ni byiza gukora imibonano mpuza bitsina iyo ubyifuza… kwifuza ikintu usabwe n`umubiri maze ukakiwuha bituma urushaho kubaho mu mudendezo, bikongerera gutuza no kumva umeze neza muri wowe.
Dusoza twakwibibutsa ko imibonano mpuzabitsina yagenewe abashakanye gusa, bukaba ari na bumwe mu buryo bwanduriramo virusi itera SIDA, bityo rero urubyiruko rukwiye rutarageza igihe cyo gushaka ntirubyemere na gato. Abantu bakuze nabo bwakwiye kwirinda guca inyuma abo bashakanye.
Impamvu Ituma Habaho Kuryoherwa mu Mibonano Mpuzabitsina
Abantu bose bakunda gukora imibonano mpuzabitsina, nta kindi gituma babyifuza ni ukwishima kubamo. Ubundi impamvu imwe nyamukuru ku binyabuzima byose ni ukwiyongera k`ubwoko(la reproduction de l`espece).
Labels: imyororokere, urukundo


text:
Muri rusange umuziki yawutangiye mu mwaka wa 2010 aho yakoraga injyana ya Hiphop mu muziki usanzwe. Icyo gihe atarakira agakiza, yakoreshaga izina rya 'Sister Lorie', akora indirimbo zinyuranye zirimo iyitwa 'I dore you'. Ishimwe Lorie yatangarije Inyarwanda.com yaje gufata umwanzuro wo kwakira agakiza, tariki 4/12/2016 atangira gukora umuziki wo kuramya no guhimbaza Imana.
Ishimwe Lorie yakiriye agakiza asezerera umuziki w'isi
Kuri ubu arakataje mu kwamamaza ubutumwa bwiza abinyujije mu muziki. Magingo aya yamaze gushyira hanze amashusho y'indirimbo 'Yesu ni umugabo'. Ni amashusho yafashwe anatunganywa na producer Karenzo (Embassy studio). Ishimwe Lorie avuga kuri iyi ndirimbo ye yagize ati: "Ifite ubutumwa bwo kuvuga ku mbaraga za Yesu bityo uzasaba Imana muri iryo zina azahabwa."
Ishimwe Lorie yabajijwe na Inyarwanda.com intego afite mu muziki wo kuramya no guhimbaza Imana, adusubiza muri aya magambo: "Intego yanjye ni ukuvuga ubutumwa ntanga itangazo rivuga ko nta mitsima ya rubanda Yesu afite. 1 Sam 21:5" Usibye kuririmba, Ishimwe Lorie akomeje kuzenguruka insengero zinyuranye atanga ubuhamya bw'ibyo Imana yamukoreye ikamuvana mu isayo ry'ibyaha ikamuha agakiza.
REBA HANO 'YESU NI UMUGABO' YA ISHIMWE LORIE


text:
Urwenya rwanditswe n'umusomyi/umwanditsi kuIgituba witwa LATOUTE
Imbeba yabonaga inzovu ikifuza gukora nayo amour ariko bukeye irabizindukira irayibwira
iti "wampaye" inzovu iti "iki!" imbeba iti "igituba" inzovu kuko yari yizeye ko imbeba ntacyo iri bukore irayemerera ahubwo indi iratinya ariko yikoza hirya hashize umwanya iragaruka isanga inzovu yaguye agacuho yasinziriye iyijyaho ngo iyikanike inzovu irikanga iriruka imbeba irakugendeye no mu gutwi kw'inzovu iti chérie ndakubabaje!(Uru rwenya rwatangiwe na Gaternelson asaba uwaba aruzi kururangiza Latoute arahagoboka hari ku ya 1/4/2008)
by LATOUTE and Gaternelson
INKURU BISA
1.Urwenya rw'Igitsina I
2.Urwenya rw'Igitsina II
3.Inganzo y'Igituba
4.Urwenya
5.Urwenya Rusanzwe
6.Urwenya rw'Igitsina
7.Urwenya Tuba!
umuco nyarwanda,urwenya,imbeba,inzovu,urukundo


text:
Duhagararira abantu bava mu bihugu bitandukanye
Twifurije ikaze abatavuga icyongereza batuye muri Maine
Kuri Law Office Of Joe Bornstein, dushimishwa no gufasha inkomere n'abamugaye batuye mu mpande zose za Maine - ari abahamaze igihe kirekire cyangwa abahageze vuba. Dufite amashami y'ibiro byacu ahantu hatandukanye muri Maine, kandi inshingano zacu za mbere ni uko abantu babona ubutabera kimwe nta vangura.
Kera mbere y'uko Maine ishyirwaho mu mwaka wa 1820, abimukira bari baratangiye gutura muri Leta yacu nziza ya Maine. Kandi abantu baturutse impande zose bakomeje kuza gutura muri Maine. Mu mwaka wa 1890, sekuru na Nyirakuru ba Joe bimukiye muri Maine bavuye muri Latvia. Umuryango wa Joe wavuye Latvia ufite icyizere cyo kugira ubuzima bwiza muri Amerika. Umuryango wa Joe uracyatuye hano ahubwo umaze no kugira amasekuruza esheshatu.
Kuri ubu Maine ikomeje kwakira abantu bafite imico itandukanye bavuga n'indimi itandukanye. Mu myaka 40 imaze ishinzwe, Joe Bornstein yahagarariye abantu barenze ibihumbi 24 bo mu nzego zitandukanye kandi bava mu bihugu bitandukanye. Ibiro bya Joe bifite abavoka 12 n'inzobere mu by'ubutabera 50 kandi bose bafite imiryango ituye muri Maine kandi ihakora.
Niba warakomeretse cyangwa umuntu wawe yarakomeretse cyangwa akamugara kubera uburangare bw'undi muntu cyangwa kubera impamvu zitandukanye, tuzakurenganura aho waba uturuka hose. Ibiro byacu bibereyeho kugufasha mu ngeri zose. Niba icyongereza atari ururimi rwawe, dufite abasemuzi bo kugufasha. Ushobora kuza kutureba cyangwa ukaduhamagara kandi ibyo utubwiye tubigira ibanga.
Umuryango wa Joe wimukiye muri Amerika ushaka ubuzima bwiza kuri wo no ku bisekuruza bizaza kandi kugeza ubu natwe duharanira ubuzima bwiza bwa buri muntu. Turi abavoka bahagararira abaturage ba Maine kuva mu mwaka wa 1974.


text:
Mu rukundo bitewe n’ubumenyi n’uburambe buke, abantu bamwe na bamwe usanga bakora amakosa akomeye batabizi. Niba ukunze umuntu buhumyi ntushyiremo ubwenge, ushobora kuzisanga mu rwobo utazapfa kwivanamo ubitewe no gukora amakosa nyamara wowe uziko uri mu nzira nziza. Aya ni amakosa ugomba kwirinda hakiri kare mu rukundo rwawe rwa buri munsi:
1.Gufata umukunzi wawe nk’ikigirwamana
Yego uramukunda ariko nanone kumuha ubuzima bwawe byose sibyo. Si umugore/umugabo wawe. Ni umukunzi wawe kandi mushobora isaha iyo ariyo yose kugirana ikibazo bikaba byaba ngombwa mugatandukana. Urakeka ko byakugendekera mutandukanye?Wumva ariryo herezo ryawe kuko wamufashe nk’ikigirwamana ndetse ukumva wava ku isi. Mukunde ariko mu buryo burimo ubwenge. Wimukunda buhumyi. Ejo byahinduka, gira amakenga.
2.Kumarana igihe cyose
Ibi bijya gusa ni ingingo ibanza. Niba umukunzi wawe umurutisha akazi uri mu buyobe. Akazi niko kagufasha kubaho ubuzima bwa buri munsi. Niko kaguha agaciro mu bandi. Mukunde ariko mugihe gikwiriye. Urukundo umukunda ntirugomba kubangamira ibindi. Tugumye kurugero rw’akazi,numuha uyu mwanya ndetse no kukazi bikakuviramo kwirukanwa, nyuma mukaba mwatandukana wabigenza ute? Kora ikintu mugihe cyacyo. Wikwihunza umuryango, inshuti n’abavandimwe ngo ni uko wabonye umukobwa/umuhungu musigaye mukundana wumva wimariyemo. Ejo atazakwanga cyangwa ukabona impamvu ituma mutandukana ukabura byose.
3.Gukoresha amafaranga y’umurengera
Abahungu nibo bakunze kugwa muri uyu mutego cyangwa ikosa. Gukunda umukobwa ntibivuze kwirarira no gusesagura. Kumumariraho ibyawe byose sibyo bituma agukunda cyane. Uko ukomeza kumuha no kumuteretesha amafaranga, ageraho akakubona nk’ikigega cyangwa umuterankunga we azajya avomaho aho kukubona nk’umukunzi we. Ese ko ntabikwifurihje ,akwanze ayo mafaranga,izo telefoni zihenze cyane …wamutayeho bizagaruka?Ntuzasigara se nta n’urwara rwo kwsihima ngo nawe waraterese ntatinya kwita by’amafuti?
4.Kurengera
Kwirirwa umwandikira ,umuhamagara n’ibindi nkabyo ukarenza urugero sibyiza. Uzatuma akurambirwa. Genera umwanya buri kintu. Kora imirimo ya buri munsi ikureba. Wikunda ngo urengere ukore n’ibidakorwa. Ibintu iyo bikozwe kurugero rwo hejuru bigira isura mbi.
5.Gufuha cyane
Ndabizi ugiye kumbwira ko umuntu afuhira uwo akunda. Nibyo nanjye niko mbyemera. Navuze gufuha cyane ukarenza urugero. Nubigira gutya, uzayingiriza ubwonko ute umurongo w’ubuzima mbese muri make umutima wawe ujye uhora uhagaze. Mugirire icyizere nawe azakigenderaho. Numufuhira bikabije ejo akaguhemukira, n’abandi bose muzakundana uzajya uhora wumva ntakizere wabagirira ubihirwe n’urukundoa aho kurwishimiramo.
6.Kuryamana nawe mbere yo kubana
Abakobwa nibo bakunda kwishuka ko gukorana imibonanao mpuzabitsina kenshi n’umuhungu ariko kumugaragariza urukundo. Uribeshya mukobwa mwiza. Uko umuhata igitsina niko azagufata nk’igikoresho yifashisha mu kwishimisha, akubonemo biri hanze, ..nyuma bizarangira agiye kubana akaramata n’abandi bakobwa bafite umutima. Uzisanga warabaswe no gukora imibonano mpuzabitsina nta gitangira kandi wari uziko uri kubikorera urukundo. Iherezo ryawe ni irihe? Uzubaka rukomere?
Gukunda


text:
Ikoranabuhanga mu burezi rizanoza imikoreshereze y’integanyanyigisho nshya
Yanditswe na MUGISHA BENIGNE
Abarezi 113 basanzwe bigisha isomo ry’ikoranabuhanga mu mashuri yabo bakomoka mu turere 11 tw’igihugu bari mu mahugurwa y’iminsi itatu agamije kubafasha guhugura no gukangurira bagenzi babo gukoresha za ‘Smart classroom’ ziri mu bigo byabo. Bizagira uruhare mu gutuma hanozwa imyigishirize y’integanyanyigisho nshya.
Umuyobozi Mukuru w’Ikigo k’igihugu cy’uburezi (REB), Dr Ndayambaje Irenee yagize ati “Ikifuzo dufite ni uko ikoranabuhanga rihindura isura y’Uburezi mu gihugu cyacu, abarimu n’abanyeshuri bagomba kwifashisha ikoranabuhanga mu masomo yose, ibyo bizadufasha kunoza imikoreshereze y’integanyanyigisho nshya ishingiye ku bushobozi (CBC) yatangiye gukoreshwa mu gihugu cyacu”.
Kugeza ubu REB imaze kugeza ku bigo bisaga 537 ibikoresho by’ingenzi kugira ngo isomo iryo ari ryo ryose ritangwe hakoreshejwe ikoranabuhanga. Ibikoresho bimaze gutangwa ni mudasobwa 100 kuri buri kigo k’ishuri, internet, projector hamwe n’amasomo agomba kwigishwa.
Dr Ndayambaje anenga abayobozi b’ibigo bagaragaye ko bigengesera mu gukoresha mudasobwa z’ishuri ngo zitagira ikibazo bakazibazwa cyangwa se ngo zitabura, ibyo bigatuma batazikoresha namba, ahubwo zikabikwa nk’amata y’abashyitsi.
Ati “Iyi myumvire igomba guhinduka, bityo mudasobwa zigakoreshwa mu kwimakaza ikoranabuhanga mu Burezi, isura y’ikoranabuhanga mu Burezi iguhinduka.”
Umwe mu bitabiriye amahugurwa, Kuzirikana Joyeuse wigisha mu rwunge rw’amashuri rwa Rusanze mu karere ka Musanze yagize ati “Nta bwo twajyaga twemerera bagenzi bacu kwifashisha izi mashini kubera ko cyaziraga, ariko ubu turatangira kuzibaha ngo bazikoreshe kuko bigaragara ko urugendo rw’ikoranabuhanga rugeze kure”.
Ikibazo k’ingenzi kigaragazwa n’abarezi ni uko abarimu batagira mudasobwa zabo bwite kandi bagomba kuzifashisha mu gihe cyo gutegura amasomo.
Aha ngo barasaba ko bibaye ibishoboka umwarimu yatizwa mudasobwa nk’uko ashobora gutizwa n’ibindi bikoresho by’ishuri, nk’ibitabo n’ibindi, ariko akamenya ko agomba kubifata neza. Ikifuzo ni uko buri mwarimu atunga mudasobwa ye bwite.
Nyuma y’iki kiciro cya mbere cy’aya mahugurwa, abarimu bigisha mu mashuri yose afite ibikoresho bya ‘Smart classroom’ bazatangira umurimo wo guhugura bagenzi babo babifashijwemo n’abakozi ba REB bafite mu nshingano zabo ikoranabuhanga mu burezi.


text:
Abadepite basabye abakora ibikorwa by’inyungu rusange gukurikiza amategeko
Yanditswe na NIYONSENGA SCHADRACK
Ubwo abadepite bagize Komisiyo y’ubukungu n’ubucuruzi bari mu gikorwa cyo gusuzuma umushinga w’itegeko rihindura kandi ryuzuza itegeko nº 21/2011 ryo ku wa 23 Kamena 2011 rigenga amashanyarazi mu Rwanda, hagarutswe ku mikorere ya bamwe mu bashinzwe gukwirakwiza amashanyarazi bagenda bangiza bimwe mu bikorwa by’abaturage nta cyo bitayeho basabwa kwikosora.
Abadepite basabye Urwego rw’Igihugu ngenzuramikorere rw‘imirimo ifitiye iguhugu akamaro (RURA) na Minisiteri y’Ibikorwa Remezo (MININFRA) kujya bakurikirana abakozi babo na ba rwiyemezamirimo babo bakabibutsa kubahiriza amategeko mu gihe bageze mu bikorwa by’abaturage.
Nk’uko byasobanuwe n’umwe mu badepite witanzeho urugero, yavuze ko ubwe byamubayeho igihe na we yari afite ibikorwa ahagombaga kunyuzwa amashanyarazi maze yaza agasanga ibiti bye babitemaguye mu buryo atari azi ndetse yashaka no kubabaza impamvu bakamubwira nabi bishingikirije ko ibyo bakoze ari k’uburenganzira bahabwa n’itegeko ryo gukwirakwiza amashanyarazi mu gihugu.
Uwo mudepite yagize ati “Ndababaza impamvu mwimura abantu mu buryo budakurikije amategeko, abo bashinzwe gutanga amashanyarazi bajya mu bintu by’abantu bagatemagura batanabibabwiye, nta n’inama babigiyeho. Ubundi iyo wimura abantu hakurikijwe itegeko urabanza ukabegera mukajya inama ukabereka icyo ibyo ugiye kubakorera bibafitiyeho inyungu, ukabereka uko ari inyungu rusange.”
Akomeza avuga ku byo yiboneye ubwe, ati “Uko bikorwa kuri ubu ni uko baza ngo kubera ko ari amashanyarazi noneho yaba ari iyo myaka bakajyamo bagatemagura batiriwe bagira icyo babwira nyirabyo ndetse rimwe na rimwe n’inzego z’ibanze ziba zitazi ko abo bantu baje. Rwose ibyo bintu bibabaza abaturage cyane kandi bikwiye guhinduka.”
Depite Bazatoha Adolphe we yasabye ko abakozi bashinzwe gukwirakwiza ibikorwa remezo by’amashanyarazi bakwiye gukurikiza amategeko, agira ati “Ubundi birazwi ko ibikorwa byo kwimura abantu ahantu hashyirwa ibikorwa by’inyungu rusange bifite itegeko ribigenga, ariko icyagaragaye ni uko ahenshi ababikora badakurikiza ayo mategeko yose rimwe na rimwe bagahohotera abantu. Turasaba rero ababishinzwe ngo bakurikirane ba rwiyemezamirimo babikora kugira ngo bage bakurikiza itegeko kandi bubahirize uburenganzira bw’abaturage.”
Mukunde Felicita ushinzwe amategeko n’ubucuruzi muri minisiteri y’ibikorwa remezo yavuze ko icyo itegeko risaba cyo ubwacyo gisobanutse ariko anashimangira ko koko bamwe mu bakozi bashobora kubirengaho mu makosa yabo bwite.
Mukunde yagize ati “Ubundi basabwa guhuriza hamwe umukuru w’umudugudu, umunyamabanga nshingwabikorwa w’Akagali n’abaturage noneho hakabaho kubara ibiri kuri ubwo butaka bashaka kwimuraho abantu cyangwa ibikorwa by’abantu, ibiciro byo biba bizwi birahari mu turere urugero niba ari igitoki kiri muri Nyamasheke ubwo igiciro kirazwi, niba ari igiti na cyo igiciro cyacyo kirazwi, kuba rero bishobora kuba hari aho bitubahirizwa ni amakosa y’abantu.”
Umuyobozi w’ishami ry’amategeko muri RURA, Kabiru Jacques, na we yasobanuye ko iyo umuturage asanze agaciro kagenewe ibikorwa bye kadakwiye aba yemerewe kubijuririra binyuze mu kwandikira uru rwego, ibyo abadepite barabishimye ariko banemeza ko bidahagije, cyane ko hari bamwe mu baturage baba badafite ubushobozi bwo gusiragira bajurira ndetse rimwe na rimwe hakaba n’ababa bari kujuririra amafaranga make bigatuma bahitamo kubyihorera mu rwego rwo kwanga guta igihe kinini ku mafaranga make.
Kabiru ati “Uyu munsi navuga ko bikorwa neza kuruta uko byakorwaga mbere n’ubwo ibibazo nk’ibyo bitabura ariko dukomeza no kwigisha abakozi kugira ngo barusheho kwitwara neza mu mirima y’abaturage. Aho itegeko ryaziye ubona ko ibintu biri mu murongo nyawo, wenda nta bwo biri shyashya 100% ariko ubona ko itegeko ryatumye bijya mu buryo.”
Mu bindi abadepite basabye RURA na MININFRA harimo no kwita ku bagenagaciro bashyiraho ibiciro by’abagomba guhabwa ingurane mu gihe ibikorwa byabo biri ahagomba kunyuzwa amashanyarazi bitewe n’uko ngo hari aho byagaragaye ko bamwe mu bagenagaciro babogama bakaba bagenera umuturage agaciro katajyanye n’ibyo yatakarije muri ibyo bikorwa.


text:
Iyi cyamunara yabaye kuri uyu wa Kane, ikorwa hifashishijwe interineti, ihuriyemo amakoperative y’abahinzi 28 ba kawa. Ni abafite ikawa zabonye amanota hejuru ya 85 ku ijana muri Cup of Excellence 2018.
Abahinzi bitwaje toni 27 kuri NAEB ahabereye cyamunara, abashaka izi kawa bakagenda batanga ibiciro banyuze ku rubuga mpuzamahanga rucururizwaho kawa.
Ikilo cyagurishijwe menshi cyahagaze 41.22$ mu gihe mu 2015 ubwo cyamunara iheruka yakorwaga, ikilo cyahenze cyaguze 67.46$.
Ikawa ya Twumba mu karere ka Karongi niyo yegukanye umwanya wa mbere mu kugurwa amadevise menshi, ikurikirwa n’ikawa ya koperative y’abahinzi ba kawa Mayogi ikorera mu karere ka Gicumbi.
Iyi kawa ya Twumba ni nayo yaje ku isonga muri Cup of Excellence 2018’, aho yabonye amanota 90.53 %.
Cyamunara yarangiye toni 27 zose ziguzwe 359,226.7$, ni ukuvuga arenga miliyoni 315,208,856.32 Frw.
Umuyobozi w’ishami rishinzwe gukurikirana ubwiza n’amabwiriza muri NAEB, Eric Ruganintwali, yatangaje ko iyi cyamunara ifite umwihariko w’uko ikawa zihatanye ziyongereye, n’igiciro fatizo abahatana batagombaga kujya munsi kikazamuka.
Yagize ari "Uyu mwaka dufite abaguzi benshi biyandikishije, ariko ugereranyije n’imyaka ishize cyavuye ku madorali umunani ya Amerika, ubu bigeze kuri 11$.”
Mutagengwa Gerard uyobora Twumba Coffee yagarutse ku mikorere yatumye ikawa yabo ihiga izindi.
Yagize ati “Twafashe ikawa turayitegura neza, tuyisarura ku gihe, ijya ku ruganda ku gihe ku buryo nta kibazo na kimwe yigeze ihura nacyo.”
Yavuze ko bazahita begera ababaguriye kwa ku buryo bazakomeza kubabera abakiriya.
Yanavuze ko bagiye gukomeza kunoza umusaruro no gufasha abahinzi guhinga neza kugira ngo kawa y’agace batuyemo itazasubira inyuma.
NAEB ivuga ko iyi cyamunara ifasha abahinzi, koperative n’igihugu muri rusange. Ihuza abahinzi n’abaguzi nabo bakabona ikawa bakunze kandi bihitiyemo.
Ikawa zagurishijwe kuri uyu wa 20 Nzeri 2018 zose zizashyikirizwa abaziguze.
Iyi cyamunara ibaye ku nshuro ya munani yarimo abahataniraga 87 baturuka mu bihugu bitandukanye byo ku Isi.


text:
Kandi ntimuteze agahinda Umwuka Wera w'Imana wabashyiriweho kuba ikimenyetso, kugeza ku munsi wo gucungurwa. Abefeso 4:30 “Abantu benshi ubu bishyize mu nzira yo gutuka Umwuka Wera w’Imana no gusuzugura ibyo bemejwe n’umutimanama. Bajya ku ruhade rubi babyihitiyemo. Bigomeka ku Mana. Bakandagirana imbabazi z’Imana, bagakerensa ubutabera bwayo. Baguye ikinya mu by’Umwuka …Ibikurikira
Kwihana no kutaninira umutimanama
Kwihana “Uhisha ibicumuro bye ntazagubwa neza, Ariko ubyatura akabireka azababarirwa.” Imigani 28:13 “Ariko kuko ufite umutima unangiwe utihana, wirindirije umujinya uzaba ku munsi w’uburakari, ubwo amateka y’ukuri y’Imana azahishurwa.” Abaroma 2:5 “igihe cyo kuziba icyuho cy’ubunenganenzi bw’igihe cyashize. Mureke habeho ikangura ry’urukundo rwa mbere n’umuhati wa kera uhembuke. Mukoresheje kwatura …Ibikurikira
Gahunda nziza no kubaha itorero ry’Imana
“Kandi turabahugura bene Data, kugira ngo mucyahe abica gahunda…” 1Abatesalonike 5:14 “Usuzuguye ubutegetsi bw’itorero, aba asuzuguye ubutegetsi bwa Kristo ubwe.” JC 806; DA 805 Kwemera gucyahwa “Umupfapfa ahinyura igihano se amuhana, Ariko uwemera gucyahwa ni we ugira amakenga.” Imigani 15:5 “Hari ubwo natwikiriye ibicumuro byanjye nka Adamu, Ngahisha ibyaha byanjye …Ibikurikira
KWITA KU BIHAHA
KWITA KU BIHAHA Ibihaha byombi ni ingingo ebyiri zikorana ubudatuza n’ikirere n’umwuka ukibamo bigatuma duhumeka. Ibihaha bifite umurimo w’ingenzi cyane mu rwungano rw’ihumeka. Umurimo wabyo uhatse iyindi, ni ukwinjiza ogisijene bikayigeza mu maraso kugira ngo nayo ayikwirakwize mu ngirabuzima fatizo (cellule)zose zigize umubiri. Cyane ko zimwe muri zo zikora cyane …Ibikurikira
GUSHYIRWAHO IKIMENYETSO
Gushyirwaho ikimenyetso cy’Imana ihoraho Kubera intambara ikomeye yabereye mu ijuru hagati ya Kristo na Satani, yatumye mu ijuru haba imitwe ibiri : abayobotse Imana bitwa abamalaika bera, naho abayobotse Satani bitwa abadaimoni. (Ibyahishuwe 12:7). Satani amaze gutsindwa aracibwa, ajugunywa mu isi, yibasira ikiremwa muntu, maze agusha umuntu mu cyaha cyo …Ibikurikira
Umurimo Yesu akorera Ahera cyane
Ingingo y’ubuturo bwera bwo mu ijuru n’ibibukorerwamo ni icyigisho gikomeye muri Bibiliya (Abaheburayo 8:1), cyane cyane mu butumwa bwa malaika wa gatatu no mu mibereho y’umukristo nyakuri. Ni icyigisho gihishura inama y’agakiza n’urukundo rutarondoreka Imana yakunze umunyabyaha. Ni kigari cyane. Ubu tukimenyaho agace, ubumenyi bwacyo buzakomereza mu ijuru (1 Abakorinto …Ibikurikira
KWITANGIRA UMURIMO W’IMANA BUSHYA
Iminsi ntihwana, haba ubwo umurimo w’Imana ukozwe mu buryohe abantu bakakirana ukuri ubwuzu, nyamara umwanzi aba arekereje ashaka inzitizi zose yatambika mu nzira y’ukuri. Muri icyo gihe ni bwo abakozi b’Imana baba bagomba gukorana kwihangana, gushinyiriza no kongera umwuka wo kwitambaho igitambo. Ibi si bishya Luteri yahanganye n’ubupapa agera ku …Ibikurikira
IBY’UMWUKA NO KWIRINDA
Kubera ko icyaha cyagejeje umuntu kure, kikamusigingiza muri byose. Kwirinda ni imwe mu nzira Imana ikoresha ngo ivugurure ubwenge, impagarike ndetse n’iby’umwuka mu muntu. Ku rundi ruhande satani na we ateza kutirinda ngo yice ubwenge, impagarike kandi arimbure iby’umwuka by’abo ashaka kuzisasira. Ubu ibibazo byinshi biri mu isi no mu …Ibikurikira
ICYO AMATEGEKO Y’IMANA AMARIRA UYUMVIRA
Kwibeshya cyangwa ubuhakanyi bitera benshi kwizera ko Yesu yakuyeho amategeko ubwo yabambwaga. Ibi ni ukwitiranya, ni yo mpamvu dukwiriye gusobanukirwa ko icyo Yesu yakuyeho ari urwandiko rwari rukubiyemo amategeko y’iby’imihango. “…Igahanagura urwandiko rw’imihango rwaturegaga, ikarudukuzaho kurubamba ku musaraba.” (Abakolosayi 2:14). Iki gitabo cyo gushinja Abisirayeli cyarimo amategeko yari yaranditswe n’ikiganza …Ibikurikira
Ubugwaneza imbere y’abaduhemukira
“Mwumvise ko byavuzwe ngo ‘Ukunde mugenzi wawe, wange umwanzi wawe. Ariko jyeweho ndababwira nti ‘Mukunde abanzi banyu, musabire ababarenganya. Matayo 5:43 “…. Impano ya Kristo ari yo murimbo w’ubugwaneza n’umwuka wo gutuza yahamijwe na wa Wundi udashobora kwibeshya ko ari yo y’igiciro cyinshi. Buri wese muri twe ku giti cye …Ibikurikira


text:
AKAMASA KAZAZIMARA KAZIVUKAMO: IMIRAMBO ITAGIRA UMUBARE IRAJYANWA GUSHINGURWA MU NKENGERO ZA GEREZA YA RWAMAGANA
- Views 2589
Nyuma yo gutwika amagareza mu rwego rwo kugirango babone uko birenza abanyururu, noneho ikigezweho ni ukwica abantu hirya no hino mu Rwanda cyane cyane mu mugi wa Kigali barangiza bakambika imirambo imyenda y’abanyururu kugirango bazashingurwe mu nkengero y’amagereza banashyingurwe n’abanyururu babyita ko ari abanyururu bitabye Imana.
Hashize iminsi imirambo y’abantu batazwi ivanwa i Kigali ikajyanwa gushyigurwa mu masambu ya gereza ya Rwamagana ariko abanyururu bayishyingura bavuga ko iyo mirambo batazi banyirayo n’ubwo biba byatekinitswe ko ari abanyururu barimo gushyingurwa.
Twagereageje gushakisha ngo tumenye aho iyi mirambo iva na beneyo, dusanga imwe ari abazunguzajyi bicwa rwihishwa abandi ari abantu kugiti cyabo bagenda bicwa na Lata ya Paul Kagame n’agatsiko ke babaziza ngo kuba bashyigikiye opposition.
Twagerageje kwegere umuyobozi wa gereza ya Rwamagana ngo aduhe imyirondoro y’aba Leta ya Paul Kagame n’agatsiko ke bica bakabeshya ko ari imfungwa, ariko uyu muyobozi wa gereza yanze kugira icyo adutangariza atarahabwa amabwiriza n’abamukuriye, gusa umwe mubo bakorana utarashatse ko tuvuga amazina ye kubera impamvu z’umutekano we niwe watubwiye ko ari abantu bicwa mu mugi wa Kigali cyane cyane abazunguzajyi n’abakekwaho kuba bashyigikiye abatavuga rumwe na Kalinga nshya ya Paul Kagame.
Ese ibi bibera muri gereza ya Rwamagana gusa? Kugeza ubu nta makuru nyayo y’ibibera mu zindi gereza ariko turacyagerageza no kugera mu zindi gereza ngo tumenye ibihakorerwa. Mu nkuru yacu y’ubutaha tuzabaha inshamake y’ibyo twabonye.
Umwanzuro
Aho ibintu bigeze ubu abanyarwanda b’ingeri zose bakwiye gukanguka bakagira uruhari mu kurengera inzirakarengane zirimo kwicwa hirya no hino mu gihugu. N’ubwo aba bazunguzajyi barimo kwicwa hari uwakwibwira ko bitamureba yaba yibeshye cyane kuko nyuma y’abazunguzajyi ntawamenya niba atari wowe wibwira ko bitakureba utahiwe. Niba wanaba witwaza kuba ukorera DMI cga Kalinga ya Paul Kagame n’agatsiko ke, sinzi niba wabakorera neza kurusha umuryango wa Rwigara Assinapol ariko aho uhagaze uyu munsi buri wese arahabona.
Nkuko Martin Luther King yabivuze “If a man has not discovered something that he will die for, he isn’t fit to live.” Abumva ururimi rw’igifaransa ngenekereje ni ukuvuga ngo “ Si un homme n’a pas découvert quelque chose pour lequel il va mourir, il n’est pas digne de vivre. ” Naho mukinyarwanda ni ukuvuga ngo niba rubanda itarabona impamvu yo gupfira kubohoza igihugu cyayo, nta n’impamvu yo kubaho ihari.
Muri make rero ni ukubibutsa ko kwicecekera mubona akaga abanyarwanda barimo, byakagombye kubereka ko nta n’impamvu yo kubaho ihari. Ndashimira cyane abazunguzajyi bakomeje kwigararaho kigabo, nkanasaba n’abandi banyarwanda bose kwihagararaho kuko nta wundi mucungu zi uretse abanyarwanda ubwabo bagomba kwicungura.
Umusimyi w’Intabaza
Butare Innoncent
Musanze
2 Responses to AKAMASA KAZAZIMARA KAZIVUKAMO: IMIRAMBO ITAGIRA UMUBARE IRAJYANWA GUSHINGURWA MU NKENGERO ZA GEREZA YA RWAMAGANA
-
Abazunguzayi bakeneye undi muntu wo kubatera ingabo mu bitugu,ubushake bwo kwirwanaho barabufite
-
Mubantu nemeye, nemeye abazunguzayi pe! Biyemeje gupfa ku kuri kwabo, bihagazeho kigabo, inkotanyi nizibice ariko zizamenye ko zitazatura nkimisozi, abazunguzayi ni abagabo na bagore bintwali bihagazeho twese turabibona, habuze gitabara kuzindi mbaraga zaturuka hanze y’urwanda ngo bafatanye kwivuna umwanzi uri guca abanyarwanda murwanda rwabo. Inkotanyi ni Haramu-Ala Shababu zikorera abazungu mu kutwica kutumaraho ubundi abazungu bagatura urwanda ntamunyarwanda uharangwa cg ukibaho. Inkotanyi ziri kwica abana babanyarwanda zirabamaze guhera 1990 kugeza uyumunsi 2017 ntizihaga kunywa amaraso yabanyarwanda. Abo bazungu babateretse kubutegetsi ikigali mu rwanda ngo batwice batumaraho kwisi amaherezo ni ayahe?


text:
King Artist, umaze kugira aho agera nk’umuhanzi mu ruhando rwa muzika nyarwanda, yinjiye mu mwuga mushya w’ubukomesiyoneri bw’amazu n’ibibanza, ni ukuvuga guhuza abashaka kugura ibibanza n’amazu.
Mu kiganiro yagiranye na NONAHA.com, Savio ukora muzika ku izina ry’ubuhanzi rya King Artist, yatangiye agira ati ’’Ibyo ni byo koko nyuma ya muzika nabonye nshobora gushaka ikintu cyamfasha mu kunganira ubuzima bwanjye na muzika by’umwihariko, maze ngana mu ruhando rwo kuranga amazu n’ibibanza bigurishwa nkahuza ba nyiri ibibanza, nkabumvikanisha n’abaguzi.’’
Savio ubu arimo gushaka amafaranga yakunganira muzika ye, aranga ibibanza n’amazu bigurishwa, cyane cyane bibarizwa mu mugi wa Kigali dore ko ari wo abamo.
Nk’uko yabigarutseho, ngo kuri ubu afite bimwe muri byo biri ku isoko, ku buryo uwabishaka yahita yihahira. Uwamukenera yamubona kuri telefoni 0787257752 na email: kingkigali05@gmail.com.
King Artist yatangiye ubukomisiyoneri
Ibijyanye n’uko yafatanya ibi na muzika, King artist yagize ati ’’ Iyo uzi icyo ushaka unamenya icyo gukora n’inzira ubinyuzamo, ibi bintu bisaba ko umenya umwanya ubiha ngo bitagongana, ntabwo ngiye kuva muri muzika, gusa nta nakimwe kizabangamira ikindi.’’
Ku bijyanye n’impungenge z’uko abagura bakunze kugira amakenga ku bijyanye n’amakimbirane ashingiye ku butaka aho umuntu agura ikibanza agasigara asiragira mu manza, uyu musore avuga ko yabamara impungenge kuko akorana n’abantu aba yizeye kandi b’inyangamugayo.
Savio agira inama abanyarwanda bose muri rusange n’urubyiruko by’umwihariko ko ubu u Rwanda ari urw’umurimo, bityo buri wese yakagize imitekereze yo guhanga akazi aho guhangayika agasaba.
Ati ’’umuntu agomba gushakisha uko yakwitunga, agatunga umuryango we, anatanga umusanzu we mu kubaka igihugu. Umuntu agomba no guhanga umurimo, agashaka uko yabeshaho abantu aho gushishikazwa no kubeshwaho.’’
Uretse gukora nk’umuntu ku giti cye ufite inshingano zitandukanye, bwana Savio ngo arimo gushaka uko yabumbira ibikorwa bye mu cyo yise CSRWACE (Comissionaire Savio Rwanda Construction Entreprise), maze abamugana bakarushaho kwakirwa neza no kunogerwa na serivisi.
Igorora Iritararenga Dieudonne/NONAHA.com


text:
Mbifurije amahoro ya nyagasani kandi mbagisha inama kubera icyo nakwita ikigeragezo nahuye nacyo, ntanga amafaranga kubera ibyishimo cyangwa se icyizere nari nashyizwemo, nizera ubuhanuzi ariko nza gusanga ari amayeri nakinwe.
Mu mpera za 2014, nibwo nanjye natangiye gusengera mu itorero ryari riharawe cyane muri Kigali, n’umuyobozi waryo rwose aharawe twese ariho twirukira, ntabwo mvuga amazi yanjye n’ayabo. Nari mfite ububyutse cyane pe, njya no mu cyumba cy’amasengesho, naba ntagiyeyo nkakurikira inyigisho ze yatangaga kuri radiyo buri gitondo ibyongereza bavuga abasemuzi bagasemura reka si nakubwira.
Mu buzima busanzwe ndi umucuruzi, mfite umwana umwe w’umuhungu nabyariye iwacu, se ntabwo yigeze abana na njye, mbese ndi ‘Fille mere’; ntuye muri Kigali, ntacyo mbuze rwose ariko umugabo we ndamukeneye kuko ubu maze kugira imyaka 35, abo tungana baratuje n’imiryango yabo.
Kubera ko abantu bo muri urwo rusengero bamwe bari banzi, nkeka ko aribo bangambaniye, kuko babonaga ko nkeneye umugabo kandi koko ndamukeneye, ntacyo mbuze ariko kuba ntafite uwo nita umutware wanjye birambabaza.
Umugore wa mbere yarihandagaje ajya mu mwuka, aba ankozeho avuga ngo mbonye umugabo, ambwira ibintu byinshi nkumva koko nibyo, kandi nibwo bwa mbere yari ambonye. Ibyo byagiye bimpa icyizere numva ntangiye kuhiyumva. Umuhanuzi wese ugiye mu mwuka akangarukaho, bati Imana iguhaye umugabo vuba,…
Kera kabaye n’umushumba yarihanikiriye ati wowe kanaka, haguruka, haguruka vuba, baba baramfashe banjyanye imbere, ankozeho, ati ‘waje hano ushaka umugabo, umugabo uramubonye, tangira utegure ubukwe, ugure ibyambarwa,… ati “ariko gira icyo wigomwa, tanga kimwe cya gatanu cy’amafaranga Imana iherutse kuguha, izaguha andi kuko uri mu gihe cyiza cy’imigisha”.
Ibyo byabaye, nari maze iminsi ngurishije ikibanza cya miliyoni eshanu, rwose nyuma negereye umushumba ndamubaza, arambwira ngo ni miliyoni ngomba gutanga ngo kandi nintabikora umugisha urancika.
Rwose nta kibazo cy’amafaranga nari mfite, naragiye ndayabikuza, nyazana muri ambaraji ndayatanga,… Eh eh eh, buri kimwe cyose ni njye batangagaho urugero. Bakanyita umukiristo w’ukuri.
Nakomeje kwitegereza ibikorerwamo aho, sha nagenze gake kuko hari bamwe nasanzemo bambwiraga kwitonda, kandi koko nasanze ari ukuri. Tekereza kuba pasiteri muzima afite ikipe y’abantu bashinzwe iperereza, bakamenya ubuzima bw’umuntu mushya winjiyemo, ibyo nibyo bagenderaho bavuga ngo barimo kuguhanurira, ugahita utungurwa wowe ukizera ko ari iby’umwuka kandi ari amakuru batohoje neza.
Imyaka ine irashize, nategereje uwo mugabo bambwiraga narahebye, abashaka inyungu zabo bwite bo ni benshi. Abifuza ko turyamana n’ijana umunsi umwe nababona, ariko abo mbima amatwi. Abaza bagamije amafaranga abo ni benshi ariko nabuze uwaza angaragariza urukundo.
Ntabwo nciye intege abizera ubuhanuzi bwo muri iyi minsi, ariko harimo n’abatubuze, njyewe naratuburiwe ariko ubu naciye akenge, nashatse no guteza ingaru ngo nagaragaze ukuri kose, ngo ngaragaze amanyanga akorerwa muri urwo rusengero, ariko nabuze aho mpera. Mbese amafaranga yanjye natanze aracyandya mu mutwe. Nkore iki? Mungire inama.
URUSENGERO.NURWAHE
TE0783248565
NEREFONA_0783248565NDAGUSHAKA
MBARIZWA.MUNARAYIBURENGERAZUBA._AKARERE.KARUTSIRO_UMURENGE_WAGIHANGO_AKAGAR_KONGONIRI_0783248565_wamamarakuriyonimero
MURAHONEZA.KONYENEYEUMUGORE.NZAKUBONAGUTE.TUVUGANE.WAT_0783248565_NDASABA.UBUFASHABWOKUMUZANUWOMUKOBWA_NABAHEMBABISHIMISHIJEMURAKOZE
it is very sad so call me on 0783606632, i will give you the advice
Nukwihangana nanjye byambayeho komeza usabe imana ,
Urakoze cyane kutubwiza ukuri.Jyewe ugiye kuguha inama,ndi umuhamya wa Yehova.Mbere yo gufata icyemezo cyo guhitamo idini,nabanje "gushishoza",nzenguruka amadini hafi ya yose,nshakisha aho nabona "UKURI".Imana idusaba "kubanza gushishoza" (1 Yohana 4:1).Ukabanza "kwiga bible neza".Muli Yohana 8:32,Yesu yatubwiye ko "UKURI kubohora",kandi ukuri ni Bible.Madame rero,menya ko abakozi b’imana nyakuri,YESU yabasabye "gukorera imana ku buntu",badasaba amafaranga.Byisomere muli Matayo 10:8.Bigana Yesu n’Intumwa Pawulo birirwaga mu nzira babwiriza,badasaba amafaranga (Ibyakozwe 20:33).Iyo wahaga amafaranga Abigishwa ba Yesu,barakubwiraga ngo "Gapfane n’ayo mafaranga yawe".Byisomere muli Ibyakozwe 8:18-20.Aba birirwa barya amafaranga y’abantu biyita abakozi b’imana,imana ibita "abakozi b’inda zabo".Bisome muli Abaroma 16:18.
Dore inama nguha:Shaka abahamya ba Yehova mwigane Bible.Nusanga ariyo dini y’ukuri,ubajyemo.Icyo nizera ntashidikanya,nuko batagira uburyarya.Jyewe ukwandikira,nabwirije umu Fille-mere nkawe,arahinduka.Ubungubu arishimye cyane.Nawe asigaye ajya mu nzira akadufasha kubwiriza abantu ubwami bw’imana,nkuko Yesu yabisabye Abakristu Nyakuri bose (Yohana 14:12).Kandi bakabikora ku buntu.Ubusambanyi no kujya gutanga icyacumi mu madini,yamenye UKURI arabihagarika.Arenda kubatizwa.Umugabo ushaka,imana izamuguha.Ariko cyanecyane,iga Bible umenye ukuri.Bible izaguhindura kandi ube "inshuti y’imana" (Yakobo 4:8).Washaka umuhamya wa Yehova uri hafi yawe,mukigana Bible ku buntu,azajya agusanga iwawe,rimwe mu cyumweru,isaha imwe gusa irahagije.
Sha mpamagara nkurangire ureke Ubindi. Ndunva Ufite Gahunda
Hahhhh!! Abasenga munsengero zubu muce akenge kuko zirimo aba mafia benshi barya ibyarubanda. Naho wowe ushaka umugabo tinyuka abasore turahari dukeneye kubaka ikibazo nuko abakobwa mufite cash tubatinya so mutere intambwe mutwejyere tuganire muzabonamo abashaka kubaka
urumutekamutwe nawe wandayawe
Muraho, mu byukuri ibyo bireze nanjye byambayeho ariko jye nashakaga umwana umuntu andangira urusengero rumwe ngo hari abakozi b’Imana ngo basize amavuta nyamara nza gusanga ari umukomisiyineri icyantangaje nasengewe n’umuntu uciriritse nta nakekaga utarigeze unanyaka ikintu na kimwe n’ubu yanze ko hari icyo namuha ntuye Kicukiro ninaho nkorera nubishaka uzaze nkuganirize nkoresha phone 0724630842’.Wirinde abo batekamutwe ntibazongere kugushuka.
Why Don’t You Come With Me I Need a Woman Like You Between 32&38 write me on online love stories and then you’ be happy with me!


text:
Inzira y’umusaraba Alliance Batamuriza yanyuzemo muri Genocide yakorewe abatutsi
Nitwa Batamuriza Alliance mfite imyaka 38 muri genocide yakorewe abatutsi nari mfite imyaka 16. Tuvuka turi umuryango w’abana 4 ndi uwa kabiri, abahungu babiri nabakobwa babiri twari umuryango ukijijwe kandi ukundana cyane ikindi dutunze,dutuye i Nyanza mumajyepfo.
Amateka yanjye ahera kumunsi mubi w’agahinda kuri njye,umunsi w’umuborogo w’icuraburindi!!!
Hari tariki 7/4/1994 muma saa kumi nirirwanye ubwoba,umutima udatuje
Data yari ari mu kazi, mama n’abavandimwe basuye mama wacu i Save.
Niriwe mu nzu n’abakozi bacu( abahinzi,abashumba) numvaga ntatuje pe! Kuko ntari menyereye kubaho njyenyine.
Amasaha yaricumye ba mama baraza data yarakiri mugasantere na bagenzi be basangira agacupa.
Amasaha atazamva mu mutwe isaha yisamunani turyamye twumvise induru ku ngo twegeranye tugirango ni data bakubise kuko yari yatinze gutaha! Umutima warandiye ibyuya biraza kandi hagwaga imvura.
Musaza wanjye yabadukiye hejuru akingura ajya kureba ikibaye numva imirindi yabantu benshi baza berekeza iwacu mbibwira gasaza kanjye Rodrigue na bucura Mutesi wari mukigero cy’imyaka irindwi tujya guhengereza mu idirishya mbonamo abagabo bane binkoramutima za papa bayobowe n’uwari umukuru wabo yitwa RUGWE bati >
Twahise twirukankira mu cyumba cya Mama dusanga ari gusoma ishapure tubona ko ibintu byakomeye.
Uko musaza wanjye yakinguye nawe yari yumvise babantu bayobowe na Rugwe yahise yikinga kubigega twahunikagamo imyaka,
Njyewe na musaza wanjye muto na Mutesi w’agahererezi twirundiye munsi y’igitanda cy’ababyeyi bacu ba bagabo bakubita urugi bashaka kwinjira n’induru nyinshi biyamiraa!
Bavugaga namagambo ateye ubwoba kuburyo buri wese yabonaga ko urupfu rwe rwegereje asabira mu mutima! Mama akibabona binjira mucyumba cye ubwoba bwaramutashye yahise akomeraa aratabaza!!! Musaza wanjye mukuru aho yihishe kwihangana byaranze aza yiruka ashaka gutabara mama.
Umwe muri ba bantu wakoranaga na papa yahise amutema mu ruhanga cyakora musaza wanjye yatabarutse gitwari yabajemo arwana yubarara kuri mama intege ziracika baramuhondagura kugeza ashizemo akuka ka nyuma!!
Mama kubwimpuhwe za kibyeyi aza ashaka kwitambika rugwe kugira atatugirira nabi
Rugwe yari umugome cyane kuburyo na bagenzi be bamutinyaga,
Yahise ahindukirana mama n’umujinya mwinshi aramuniga amuzamura hejuru kandi yambaye ubusa,yahise amutera inkota yo munda kubireba byaratunaniye umuborogo ari wose.
Mama yapfanye uburibwe nagahinda kenshi yazanaga amaraso buri hamwe nahise mpinduka uwo mwanya kuko ninjye wagombaga guhita mfata inshingano za barumuna banjye kuko sinari nzi irengero rya data bagenzi ba Rugwe bari basinze inzoga z’iwacu bari guseka nimihoro nk’aho bageze mu kajuru kabo!
Ubwo narwanaga no guhisha amaso barumuna banjye batareba ukuntu apfuye rubi mbasiga aho njya gutwikira igitenge umubyeyi wanjye mfata ya shapuri ndayambara rugwe ahita ahamagaza ba bagabo ngo bakuremo umuteto barumuna banjye ngo njye aranyifasha!
Baraje bafata Rodrigue na Mutesi babakubita ikibatiri cyumuhoro batareba aho bakubita barabahonyora ntangira gusenga nsaba Imana kudukura murayo mahano ijoro ryabaye rirerire cyane.
Abana barakubiswe bihagije ntacyo gukora nari mfite bigeze nka saa kumi nebyiri babagabo kubera gusinda baragenda hasiga Rugwe abanza kumbwira amagambo ntabasha kuvuga, byarangiye ampemukiye binteza ubumuga n’ubu ngifite, yamfashe ku ngufu umwuka urabura. Yahise adufungirana ngo aragaruka namara kuruhuka, uwo munsi twiriwemo ,ubwo ntawukoma buri wese aryamye ukwe nimirambo ya mama na musaza wanjye yaririmo .
Bigeze nka saa saba ka Mutesi gatangira kurira ngo karashonje twese intege zari nkeya ariko nagombaga kubakomeza kuko ninjye wari mukuru mu cyumba ntakintu cyari cyirimo twarya nakebutse kukabati kigitanda mpabona akabido k’amazi ndandaara mpaka muri salon muri magasin mfata isukari mvanga n’amazi turanywa ntabyibikombe nta gukoroga mvangira mu kabido bahise bahembuka sinzi uko nahengereje mbona abaja bacu bicariye inyama zokeje kumbi bari babaze munka zacu, baje kuza basatira inzu yacu nshyira abana munsi yigitanda baraza barafungura mpaka no mucyumba turimo bahita bakubitana nimirambo ati"akabo kakemutse twifatire ibyo dushaka twigendere" batangira gutwara ibikoresho,inzoga...
Bamaze kugenda nahise mfunga cyane hato batagaruka Rodrigue muhamagaye aze turyame hejuru mbona umwana kuvamo byanzee numva ndushijeho kwiheba
Nagize ubwoba ndiheba cyane ariko ndakomera negera munsi yigitanda numva baracyahumeka naho agatotsi kari kabatwaye.
Narabakanguye mbaryamisha kuburiri mukanya gato twumva amasasu mpita mbambika ibikote turagenda ukuguru kwa rodrigue kwari kubyimbye kugenda bimurya naramutsindagije nshorera mutesi bigeze nko muri metero 10 kugenda biranga biba ngombwa ko muheka mu ntege nkeya nari mfite twakomeje urugendo ngiye kumva numva urusaku rw’abantu benshi duhita tumanuka murubingo rwari hafaho!
Uko tugenda niko nacikaga intege cyane kandi nari mpetse!
Mutesi yagiye arira imbingo zimubaga ariko ntitwahagarara
imbaraga zaranze nshyira musaza wanjye hasi turicara, numva umugore utaka hafi yacu ngenda nkurikira ijwi nsanga ni umubyeyi uri kubise.
Naramwegereye aranyerekera ndamufasha kuko ni ubwambere nari mbona aho umubyeyi abyara! Ntibyari byoroshye ariko yabyaye akana k’agahungu nkuramo ikote nari nambaye tugashyiramo gukeba uruzogi( ambilical cord) byo nubundi buhamya nubwo yari yamaze kubyara yarameze nabi cyanee .
Nagiye kubona mbona agaramye nk’igiti menya ko ibye birangiye
Mwabantu mwe byarangoye kwakira kurera ako gahinja mfite na barumuna banjye bankeneye.
Imitima imbana myinshi nkumva nagasiga aho ariko shenge nakareba nkabona ni Malayika sinakavutsa ubuzima niyemeza kugatwara kugeza kumunsi wanjye wanyuma.
Naragiye nsanga Rodrigue yarushijeho kuremba ariko ankubise amaso bumva ko igisubizo cyabo cyije.
Ubwo byabaye ngombwa ko turyama aho kuko sinari kubasha kumuheka kandi mfite n’agahinja.
Igicuku kinishye ka gahinja karaboroga ndagacecekesha hato batatugwaho bakatwicira rimwe byari bigoye ko ahora n’imbeho yari ihari ntakintu konse kuva kavuka kugira gatuze nagacometse urutoki karakurura kugeza gasinziriye
Mu rucyerera ninjye wambere wicuye imbeho yanyishe nta gakoti nterura agahinja ngakozeho nsanga kabaye barafu naho byari byarangiye
Narababaye n’ubwo byari bigoye kugatunga murubwo buzima nakaryamishije impande yanjye ubundi ndeba uko abandi baramutse
Rodrigue ukuguru kwari kwabyimbye kwajemo amashyira natatamuye ikanzu yanjye ndamuzirika araribwa ariko afunga umwuka nkomeretsa gato kukuguru kugira imyanda isohoke uburibwe nimisonga bigabanuke.
Muminota mike twakomeje urugendo inzara niyose. Kubera umunaniro amaguru twese yari yabyimbye aho gukomeza kukiriziya twabonye ahantu hacumba umwotsi tugenda dukurikiyeyo ibyo twarya tukihatunguka twasanze hari imirambo myinshi, ari inzu batwitse numvise ncitse intege n’ukuntu twaruhiye ubusa ninjiiye kucyizu cyari hafi aho nsangamo umukobwa turi mukigero kimwe ambonye avuzinduru mbona ko yahungabanye naramuturishije mwereka ko turi bamwe twese dufite ibibazo aratuza nzana abana tuba turuhukira aho!
Ntangira kwibwirana n’uwo mukobwa Ansira( Ancilla) anganiriza ko aho ari iwabo bose babishe we yari yihishe aho ubwo nanjye namubwiye ibyanjye ubwo yahise azana utujumba dupfa kubirya ari bibisi.
Uwo mwana kwakira ibyo abona byaramunaniye akomeza arira musaba ko namubera mukuru we yumve ko atari wenyine!
Twaje kuguma aho iminsi irisunika hanze ari imiborogo n’amasasu gusa.
Abana baje kuremba kubera inzara njye na Ansira twiyemeza kujya gushaka icyabatunga twagiye duhura na byinshi bikomeretsa imitima yacu twageze mumurima ntacyo kurya wari kubona usibye imitumba nimigozi yinsina twapfuye kubitwara n’utuzi duke
Mukugera mu rugo twasanze mutesi yashizemo umwuka
Agahinda karanshenguye kuva ubwo mba igiti sinongera kurira twaramworoshe tumushyira hanze ataza kunukira munzu
Rodrigue na ansira bararize kubahoza birananira nari maze kuba ikinya
Kunywa natwatuzi byaratunaniye,hashize iminsi ine haza igitero tugerageza guterura Rodrigue kugira ngo duhunge ati’’ singiye kubabera umutwaro mukavunikira ubusa bakadufatira hamwe, reka nitange byibura mwe murokore ubuzima bwanyu” Ati: “ Mutamuri warakoze Imana izaguhembe’’ Umwana yahise yikuruza asanga za nterahamwe bamugezeho baramuzenguruka bamwica rubozo yaciye mu buribwe bukomeye kugenda byaranze binanira kumukuraho amaso nibuka uko twaruhanye muhetse,amagambo avuze, Ansira arankurura twinjira murutoki kubera agahinda kandenze aho kurira nazanaga imyuna (Amaraso mu mazuru), mba ikiragi burundu, nabonye ubuzima ntacyo bukimaze niyemeza kujya kuri ya kiriziya
Namanukanye na Ancilla ntawuvuga twihebye tugeze mu nzira hahandi nabyarije umuntu duhura n’ikipe ya Rugwe twihisha aho hasi bo bagendaga basubira mu mirambo bareba ko bapfuye koko baza badusatira!
Ancilla kubera ubwoba asubira inyuma ariruka baba bamwumvise bamwirukahoo.. bageze hepfo aho numvaga amajwi ntakibabona numva araboroze cyane kugeza acecetse, sinzi icyo bamwicishije gusa abamwishe bo narababonye ni abampemukiye bakica n’umuryango wanjye.
Nagumye aho kurinda imvura iguye nafashe inzira njya kukiriziya nihebye niyanze ngera kuri bariyeri barandeba bagira ngo nasaze ako kanya imodoka yapadiri icaho ambonye anyinjiza mu modoka.
Anjyana munzu ye numva ko nduhutse bampa icyayi na biscuits maze kurya ambaza uko byagenze ndamutekerereza ati’’Baguhe amazi ukarabe uze uryame hano, bigeze mugicuku hanze numva amasasu menshi cyane kuko yanavuze umwanya munini, nshaka guhunga nkoze kurugi nsanga yamfungiranye naratuje haciyemo nkisaha mbona araje azana numuvinyo gusa natunguwe namagambo yambwiye. Ngo: “Kuva ubu igipadiri nkivuyemo ntawuzakwica mpari ugiye kumbera umugore!” Byananiye kwiyumvisha ukuntu umuntu wubahwaga muri komini yose yatinyuka kuvuga gutyo.
Nkiri muri izo ntekerezo aba aransingiriye ankoresha amahano kuva ubwo nahise mba nkumucakara we! Mba muri icyo cyumba bakanzanira amazi,ibiryo nimyenda ntazi ibiri kubera hanze nyuma naje kuremba cyane ndahindurwa ndananuka azana umuganga basanga ndatwite. Narakomeretse cyane nibaza uburyo ngiye kubyarana n’abagome kuko sinari nzi niba inda ari iya Rugwe cyangwa Padiri!
Inkotanyi zaje gufata igihugu Padiri na bagenzi be barantwara tujya muri Kongo narabaye ikiragi ntagiseka umwijima wuzuye umutima wanjye!
Nabaye aho hafi umwaka nigice naje kubyara umwana wumuhungu nabonaga ari mubi ndamwanga kuburyo ntanamwonsaga namubonagamo babagome.
Padiri yaje kubona transefer yo muri Marawi ansigira buri kimwe ngo nzacyure umwana mu Rwanda!
Naraye ntekereza ukuntu nakwitahira uwo mwana nkamutayo ariko birangira tuzanye! Naruhukiye iwacu mpageze nsanga mama,musaza wanjye barabashyinguye,data sinamenye ibye, na barumuna banjye barabashyinguye! Disi mbabazwa n’uko ntari mpari byibura mbahe icyubahiro cyabo!
Ubuzima bwaragiye burasharira inzu yarasenyutse niyemeza kujya gushaka umuryango nabamo ngeze kwa mama wacu nsanga ariho n’abana harapfuye umugabo we gusa, yabaye akibona n’uwo mwana uti nimuvire iwe nubundi nahunganye nabo kugera naho mbyarira abagome. Numvise ankoze mugisebe naragiye mba nk’inyamaswa umwanaa ndamuruhana ariko abizi anabibona ko mwanga yakora agakosa gato nkaba ndamucyuriye umwana umunsi umwe twicaye numva arambajije ati ariko ma kuki unyanga?
Ese papa ni nde? Numvise mbuze icyo ndenzaho ndamukankamira mubwira ko mwanga cyane ariko ntiyava ku izima ati: “None ko unyanga kuki uhinga kugira ngo indye?” Naratsinzwe pe naje kurwara umutwe abagira neza baramvuza basanga mfite ikibyimba mu mutwe kubera kutarira, kudaseka ari ibitekerezo gusa! Baje kuntegeka kuzajya nseka ngo noroherwe. Byanze gushira nyuma y’umwaka ndwarira indera padiri abimenye atumizaho umwana we baramujyana. Navuye mu bitaro ariyo makuru numva! Sinamenye iherezo rya rugwe n’abambari be.
Nyuma baje gusanga nararwaye cancer kubera cya kibyimba barampumuriza ndyabyakira ariko ikinshengura umutima ni ukuntu nifuje gusaba umwana wanjye imbabazi ngo muhe amateka nkamubura!
Ariko ubutumwa waha n’abandi baba barahuye n’ibikomere bitandukanye bumve ko abo bana batabishyura ibyabaye,niba wararwaye cyangwa ufite ubumuga runaka ntiwiyange cyangwa ubihore abandi ahubwo biguhe icyizere ko ufite imbere heza harimpamvu wasigaye kandi urusheho gukomera wuse icyivi cy’abawee!
Ubu buhamya uyu Muvandimwe yabubwiye Jeannette TWIZERIMANA, kugira ngo azabusangize abandi. Hari muri mu kwezi kwa 7/2015, haciyeho amezi abiri gusa yitaba Imana azize ya cancert (Ubwo ni mu kwezi kwa 9/2015.
Imana ikomeze imuhe iruhuko ridashira kandi dukomeje kwihanganisha abanyarwanda muri rusange by’umwihariko abacitse ku icumu rya Genocide yakorewe abatutsi!
TWIBUKE TWIYUBAKA!
Vedaste Niyondora@agakiza.org


text:
Twakwigira iki ku bami bayoboye Isirayeli ?
Mu bihe bya kera Isirayeli yayoborwaga n’umutambyi .Niwe wabaga ari umucamanza w’ubwoko bwatoranyijwe n’Imana. Hari ubwo Abisiraheli babayeho nta mwami bafite .Icyo gihe umuntu wese yitegekaga uko ashatse(Abacamanza 21:25). Imana yahagurukije Samweli kugirango ayobore Abisirayeli kandi Abisirayeli bose baribaziko Samweli yashyizweho n’Imana kuba umuhanuzi wayo. Samweli yayoboye Abisirayeli mu gihe cyose yamaze ku isi, Samweli amaze gusaza yagize abahungu be abacamanza, imfura ye yitwaga Yoweli n’uwuheta witwaga Abiya ariko bo bakundaga ibintu cyane bituma Abisirayeli babanga, bisabira Samweli umwami (1Samweli8:1-5). Samweli abibwira Uwiteka, nawe aramwemerera ngo azimikire Abisirayeli umwami nk’uko babishaka (1Samweli 8:22).
Aba nibo bami 3 bayoboye Isirayeli atacikamo ibice bibiri
Sawuli :Niwe wabaye umwami wa mbere wategetse Isirayeli, akaba yari uwo mu bwoko bw’Ababenyamini, yatangiye atsinda Abamoni. Yaje gukora icyaha cyo gutamba igitambo kuko byari inshingano z’umutambyi kandi yari umwami. Kubera ibyo, byateye Uwiteka kubwira Samweli kujya kwimika Dawidi mu muryango wa Yesayi. Sawuli yayoboye kuva 1049-1009 mbere y’ivuka rya Yesu, ni ukuvuga imyaka mirongo ine. Akaba yarapfuye yiyahuye (1Samweli 31:4).
Dawidi: Niwe wabaye Umwani wa kabiri, gusa we yatoranyijwe akiri umwana muto ntiyahita yambikwa ikamba ry’ubwami kugeza ubwo Sawuli apfuye (2Samweli2:4). Yari indwanyi cyane kandi yitonda cyane mu byo avuga kandi yari umucuranzi w’umuhanga. Ikintu azwiho nuko Imana yamuhaye isezerano ry’uko ubwami bwe buzahoraho iteka. Dawidi yabayeho yubaha Imana, ayobora kuva 1009-969 mbere y’ivuka rya Yesu akaba, nawe yabaye umwami imyaka mirongo ine. Dawidi we yapfuye ashaje neza.
Salomo : Yabaye umwami guhera 971 mbere y’imyaka ibiri y’uko se Dawidi apfa. Yayoboye kugera mu mwaka wa 931 mbere y’ivuka rya Yesu. Uyu Salomo avuka kuri Batisheba wahoze ari Muka Uriya. Salomo yagizwe umwami na se Dawidi ariko byemezwa n’Imana ko ariwe uzasimbura se ku ngoma (1Ngoma 23:1). Salomo yabwiwe n’Imana ko ubwami bwe buzakomera cyane mu isi kandi azaba umutunzi kubera ibitambo yari amaze gutambira Uwiteka. Ingoma ya Salomo yabaye iy’amahoro ,nta ntambara n’imwe yigeze arwana. (1Ngoma28:2-6). Salomo yari afite abagore igihumbi. Niwe mwami watambye ibitambo ibihumbi bitatu. Salomo nawe yapfuye ashaje.
Nyuma y’urupfu rwa Salomo , ubwami bwacitsemo kabiri. Imiryango icumi ijya mu majyaruguru yitwa Abisirayeli naho indi ibiri isigaye uwa Yuda na benyamini bajya mu majyepfo bitwa Abayuda.
Abami bose ba Isirayeli bagiye bakora imigenzo y’ibigirwamana, ababi cyane bakoreye bali. abandi nabo bagiye bisubiraho bagakora neza bagenda bavanga ibyiza n’ibibi.
Intandaro yo gusenyuka ku Bwami bwa Isirayeli
“Nuko Uwiteka arakarira Salomo, kuko umutima we wahindutse ukayoba Uwiteka Imana ya Isirayeli yari yaramubonekeye kabiri, ikamutegeka imwihanangirije ko atazakurikira izindi mana, ariko ntiyumvira icyo Uwiteka yamutegetse. Ni cyo cyatumye Uwiteka abwira Salomo ati “Kuko wakoze ibyo, ntiwitondere isezerano ryanjye n’amategeko yanjye nagutegetse, ni ukuri nzakunyaga ubwami bwawe mbugabire umugaragu wawe. Ariko kuko ngiriye so Dawidi sinzabikora ukiriho, ahubwo nzabunyaga umwana wawe”( 1 Abami 11:9-12)
ABAMI BAYOBOYE ISIRAYELI
1.Yerobowamu : Niwe mwami wa mbere wayoboye Isirayeli nyuma yuko icitsemo kabiri. Yatinyeko abantu bazajya bajya gusenga I Yerusalemu bikazageraho bagasubira kuri Rehobowamu, bituma abaremera ibishushanyo by’inyana bibiri ababeshyako ari imana yabakuye muri Egiputa kugirango bajye basenga ibyo bishushanyo. Uyu mwami kubera kutumvira Imana n’umuhanuzi byatumye anyunyuka ukuboko ubwo batambiraga ibigirwamana, Imana imaze kumutumaho umuhanuzi ( 1 Abami 12:26)
2.Nadabu: Uyu ni umuhungu wa Yerobowamu akijya ku ngoma yagendanye ingeso mbi nk’izase bituma Uwiteka Imana imuhana. Yayoboye imyaka ibiri gusa, yapfanye na bene se bishwe na Basha mwene Ahiya. Imana yabahoye ibyaha byabo (1 abami15:25)
3.Basha: Uyu nawe akijya ku ngoma yagendanye ingeso mbi bituma Uwiteka amurakarira, amubwirako umuntu wese umukomokaho uzagwa ku gasozi azaribwa n’inkongoro naho uzagwa mu mudugudu azaribwa n’imbwa Niko byaje kugenda kubera kudatunganira Imana. (1 Abaami16:12)
4.Ela: Uyu ni umuhungu wa basha, nawe yamaze imyaka ibiri ku ngoma, yishwe n’umugaragu we witwaga Zimuri. Yagendeye mu ngeso nk’iza se Basha. Zimuri ageze ku ngoma yishe bene Ela bose nk’uko Uwiteka yariyabivuze, ntihasigara nuwo kubara inkuru. (1 Abami 16:8)
5.Zimuri: Amaze kwica Ela yarimye amara ku ngoma iminsi irindwi gusa, Zimuri yapfuye yitwikiye mu nzu. yagendanaga ingeso mbi nk’iza Yerobowamu(1abami16:18) (1 Abami 16:15)
6.Omuri: Yimitswe n’abantu bamaze kumva ko Zimuri yishe umwami, bimika Omuri wari umugaba w’ingabo. Yamaze imyaka cumi n’ibiri ku ngoma. Nawe yakoze ibyangwa n’Uwiteka kurusha abamubanjirije. (1 abami 16:22 )
7.Tibuni: Uyu yayoboye igihe gito cyane kuko hari ubwo abisirayeli bananiwe kumvikana bwamwe bakurikira Tibuni ngo bamwimike abandi bakurikira Omuri. Byarangiye abakurikiye Tibuni batsinzwe n’umwami wabo Tibuni arapfa. (1 abami 16:21)
8.Ahabu: Ni umuhungu wa Omuri, yimye se amaze gupfa. Yamaze imyaka makumabiri n’ibiri ari ku ngoma. Bibiliya ivuga ko yakoze ibibi kurusha abamubanjirije yubakiye ibicaniro bali n’ashera, arongora Yezebeli umukobwa wa Etibeli umwami w’abasidoni. Bombi n’umugore nibo bicishije Naboti, Ahabu yaguye ku rugamba imbwa zirigata amaraso ye nk’uko Uwiteka yari yabimubwiye(1 abami 22:40 )
9.Ahaziya: Nawe yagendanye ingeso za se Ahabu akajya asenga ibigirwamana, yapfuye ahubutse mu irishya, arwaye yakoze ikosa ryo kujya kuraguza Bālizebubi imana ya Ekuroni (2 abami 1)
10.Yehoramu: Yamaze imyaka cumi n’ibiri ku ngoma,gusa nawe nubwo yacumuye ariko ntiyari ahwanye na se na nyina kuko we yashenye inkingi ya bali se yari yarubatse. Yishwe na Yehu amurashe umwambi mu bitugu (2 abami 3:1-3)
11.Yehu: Niwe mwami wa mbere wimikishijwe amavuta, nyuma ya Salomo mu bami bayoboye Isirayeli. Elisa ahamagaza umwe mu bana b’abahanuzi aramubwira ati “Cebura wende iyi mperezo irimo amavuta, ujye i Ramoti Galeyadi. 2Nugerayo ubaririze Yehu mwene Yehoshafati mwene Nimushi. Numenya aho ari winjire, umuhagurutse umwimikishe amavuta abe umwami wa Isirayeli.
Imana ihita imusaba kuzica ab’inzu ya Ahabu , yamaze ku ngoma ya Isirayeli imyaka makumyabiri n’umunani. Niwe wishe abana bose bagera kuri mirongo irindwi ba Ahabu. Akica na nyina Yezebeli (2 Abami 9). Yehu niwe Mwami wabashije kurwanya bali mu bisirayeli, yica n’abahahunize ba bali bose (2abami10:15-28), gusa nawe yaje kugeraho aragwa agendera mu ngeso za Yerobowamu woheje abisirayeli.
12. Yehowazi: Ni mwene Yehu nawe yakoze ibyangwa n’Uwiteka, Uwiteka akajya abahana mu maboko y’abasiriya. (2Abami13:1)
13.Yehowasi: Umuhungu wa Yehowazi niwe wahise yima ingoma se amaze gupfa, nawe yagendeye mu ngeso mbi (2 abami 13:10)
14.Yowasi: ni mwene Yehowasi nawe yakoze ibyangwa n’Uwiteka (2abami13:10-13)
15. Yerobowamu Wa kabiri: ni mwene Yowasi (1 Kings 14:27 )
16. Zakariya : ni mwene yerobowamu wa akabiri yamaze amezi atandatu ku ngoma nawe akora ibyangwa n’Uwiteka .(2Abami15:11)
17.Shalumu: yamaze ukwezi kumwe ku ngoma(2 abami 15:13)
18.Manehemu : yamaze imyaka cumi n’itanu ku ngoma nawe agendera mu ngeso mbi. (2abami15:17)
19.Pekahiya: Nimwene Mahenemu, nawe yakoze ibyangwa n’Uwiteka. Yaje kwicwa n’umugaragu we witwa Peka (2 abami 15:24)
20.Peka: Nawe ntiyatunganiye Imana, Imana imuhana mu maboko y’Umwami wa ashuri (2 abami 15:27)
21.Heseya: Yamaze imyaka icyenda ku ngoma, yakoze ibyangwa n’Uwiteka, Imana imuhana mu maboko y’umwami wa Ashuri, Hoseya ahinduka umuhakwa., birangira agiye mu nzu y’imbohe kuko yariyaratangiye kugambanira umwami wamuhatse. (2 abami 17:1)
Iyo umwami yitwaraga neza agatakambira Uwiteka, Imana yaramwumviraga , ikamugirira ibambe kuko Imana igira imbabazi n’urukundo kandi yo ntiyifuza kunaniza umuntu ahubwo ni abantu bananiye Imana. Imana ihora yiteguye kumva umuntu wese uje uyigana adafite uburyarya. Imana yigeze ibwira Samweli ubwo yajyaga gutoranya Umwami mu muryango wa Yesayi ko itajya yita ku gihagararo cyangwa uburanga ahubwo yita ku mutima uciye bugufi hamwe abantu tutareba amaso. Imana ishakako wita ku muntu wawe w’imbere nibwo izakureba ikabona uruta ibikwerere n’ibishongore mu maso y’abantu. Abantu baba batakuzi ariko Imana ikuzi.
Ibi bitwereka ko Imana yanga agasuzuguro, Yubaha uyubaha kandi birashobokako Imana yisubiraho ku cyo Yagusezeranyije kubera imyitwarire waba ufite. Imana yanga ubwibone n’agasuzuguro, ikunda abayikunda kandi umuntu wese uyishakana umwete arayibona.